Pengundi ‘putih’ UMNO, BN sedar parti dipimpin individu korup

Pengundi tradisi UMNO dan Barisan Nasional (BN) sudah mengetahui bahawa gabungan parti itu sebenarnya dipimpin oleh individu yang korup, kata Timbalan Ketua Pemuda Perikatan Nasional (PN), Wan Ahmad Fayhsal Wan Ahmad Kamal.

Sehubungan itu, beliau yakin bahawa lebih ramai pengundi ‘putih’ UMNO akan beralih arah atau sokongan kepada PN dalam Pilihan Raya Umum Ke-15 (PRU-15) pada 19 November depan.

Menurutnya selagi mana pengundi tradisi ini tahu bahawa UMNO dipimpin oleh orang-orang yang korup dan didakwa di mahkamah, maka nasib orang Melayu takkan terbela.

“Sebab bila mereka bagi amanah kepada pemimpin yang korup ini, dia khianat. Jadi saya yakin PN dan Bersatu untuk PRU-15 ini, mampu memberi saingan sengit kepada UMNO dan BN,” katanya ketika menjadi ahli panel dalam Agenda Awani ‘PRU15: Tiga Penjuru BN-PN-PH, Anak Muda Pilih Mana?’ yang disiarkan di Astro Awani pada semalam.

Suruhanjaya Pilihan Raya (SPR) sebelum ini menetapkan 19 November depan sebagai hari pengundian bagi PRU-15 serentak dengan Pilihan Raya Kecil (PRK) N66 Bugaya, Sabah.

Pengerusi SPR, Tan Sri Abdul Ghani Salleh turut memaklumkan penamaan calon ditetapkan pada 5 November.

Dalam pada itu, Wan Ahmad Fayhsal mendedahkan, naratif atau tema ‘Prihatin Rakyat’ akan diulang dan diperkasakan untuk menjadi satu tawaran yang terbaik oleh PN pada PRU-15 ini.

“Anak muda yang terkesan, kita sedar rintihan mereka (tentang) pekerjaan, pendidikan, perumahan (dan) semua isu-isu asas ini.

“PN ada jawapannya. Insya-Allah saya yakin minggu depan akan ada penjelasan tentang manifesto tersebut,” katanya.

Beliau juga berkata penyertaan PAS dalam PN membentuk adunan yang lebih seimbang untuk dipilih rakyat sebagai kerajaan.

Jelasnya, PAS itu sendiri terdiri daripada gabungan golongan agamawan dan profesional yang mana diyakini dapat memperkukuhkan perjuangan PN.

“Jadi saya yakin gabungan teknokrat dengan para ulama dalam kepimpinan Pas dan Bersatu dalam PN, kita ada adunan yang cukup baik, tawaran yang cukup menarik dan seimbang bagi saya, dunia dan akhirat,” katanya.


FDA disyor beri suntikan ketiga kepada individu 65 tahun ke atas

Panel penasihat Pentadbiran Makanan dan Ubat-Ubatan (FDA) Amerika Syarikat (AS) mencadangkan suntikan vaksin penggalak diberikan kepada individu berusia 65 tahun ke atas, dan mereka yang berisiko tinggi dijangkiti Covid-19 dengan teruk, setelah menolak permintaan untuk kelulusan suntikan lebih meluas.

Panel itu turut mencadangkan FDA memasukkan kakitangan kesihatan dan individu bertugas dan terdedah kepada risiko dijangkiti virus Covid-19, seperti guru, untuk menerima suntikan penggalak itu.

“Hari ini merupakan langkah penting dalam memberikan perlindungan yang lebih baik kepada rakyat Amerika daripada Covid-19.

“Kami bersedia untuk memberikan suntikan penggalak kepada rakyat Amerika yang layak setelah prosesnya selesai pada akhir minggu depan,” kata jurucakap White House, Kevin Munoz.

FDA bagaimanapun dijangka membuat keputusan sendiri sama ada akan meluluskan suntikan dos ketiga itu tidak lama lagi. Agensi itu tidak terikat dengan cadangan panel berkenaan, tetapi akan mempertimbangkannya.

Pakar penyakit berjangkit Universiti Pennsylvania, Dr. Paul Offit yang juga anggota panel itu berkata, cadangan berkenaan adalah satu langkah ke belakang daripada syor pentadbiran Joe Biden mengenai suntikan penggalak secara meluas mulai 20 September.

Dengan undian 16 – 2, anggota Jawatankuasa Penasihat Vaksin dan Produk Biologi Berkaitan FDA menolak untuk mengesyorkan dos ketiga vaksin Pfizer (PFE.N) / BioNTech kepada semua individu berumur 16 tahun ke atas yang menerima suntikan kedua mereka sekurang-kurangnya enam bulan lebih awal.

Ahli panel berpendapat bukti bagi menyokong suntikan secara meluas tidak mencukupi, dan mereka ingin melihat lebih banyak data keselamatan, terutama mengenai risiko keradangan jantung terhadap orang muda setelah divaksin.

Anggota panel kemudian sebulat suara meluluskan cadangan suntikan ketiga untuk warga AS yang lebih tua dan berisiko tinggi, setelah diyakini oleh bukti yang menunjukkan bahawa mereka berisiko lebih tinggi dijangkiti Covid-19 yang teruk dan mungkin kekebalakan diri juga mulai merosot setelah pusingan pertama suntikan.

Panel penasihat Pusat Kawalan dan Pencegahan Penyakit (CDC) AS pula dijadual bermesyuarat pada 22 dan 23 September ini untuk menentukan siapa yang berhak menerima suntikan penggalak itu.

Pfizer masih boleh menyediakan lebih banyak data sokongan bagi memperoleh kelulusan melakukan suntikan lebih meluas. – Agensi


Tiada aduan dibuat Najib wang masuk dalam akaun sejak 2015-2018, kata saksi

Sejak 2015 sehingga 2018, Datuk Seri Najib Razak tidak pernah membuat aduan berhubung transaksi wang yang masuk ke dalam akaun AmIslamic Bank peribadinya, kata saksi perbicaraan.

Saksi pendakwaan, R Uma Devi yang juga Pengurus Cawangan Ambank (M) Berhad Jalan Raja Chulan memberitahu Mahkamah Tinggi Kuala Lumpur bahawa tidak menerima sebarang aduan mahu pun pertikaian daripada bekas Perdana Menteri berhubung kemasukkan wang dalam akaunnya tersebut, lapor BH.

Timbalan Pendakwa Raya Kanan, Datuk Seri Gopal Sri Ram menyoal soalan tambahan kepada saksi pendakwaan ke-37 tersebut berhubung penyata akaun setiap bulan kepada pelanggan dan bertanya sama ada Najib ada membuat aduan berhubung kemasukkan wang dalam akaunnya sepanjang tempoh 2015 sehingga 2018.

Uma Devi: “Sepanjang pengetahuan saya, malah dalam perbicaraan penyelewengan dana SRC International Sdn Bhd, tidak ada sebarang pertikaian atau aduan mengenai akaunnya,” katanya.

Sri Ram: Bagaimana kes 1MDB (1Malaysia Development Berhad). Adakah jawapan itu sama?

Uma Devi: Ya.

Sri Ram: Kamu pernah beri keterangan sebelum ini dalam kes SRC?

Uma Devi: Ya.

Sri Ram: Boleh kamu sahkan bahawa keterangan kamu diterima di semua peringkat mahkamah (Mahkamah Tinggi dan Mahkamah Rayuan)?

Uma Devi: Ya.

Semasa perbicaraan pada minggu lalu, Uma Devi memberitahu mahkamah bahawa Najib bertanggungjawab terhadap lima akaun AmIslamic miliknya yang dinyatakan melalui suratnya (Najib) kepada Pengurus Cawangan Ambank (M) Berhad / AmIslamic Bank Berhad.

Kelima-lima akaun berkenaan adalah akaun semasa AmIslamic dengan nombor akaun 211-202-201188-0 dengan kod AmPrivate Banking – 1MY, 211-202-201189-8 (AmPrivate Banking – Y1MY) dan 211-202-201190-6 (AmPrivate Banking – MY) manakala dua lagi akaun dengan nombor 211-202-200969-4 dan 211-002-009048-1 (akaun simpanan).

Najib, 69, menghadapi empat pertuduhan menggunakan kedudukannya untuk memperoleh suapan berjumlah RM2.3 bilion dalam dana 1MDB dan 21 pertuduhan pengubahan wang haram membabitkan jumlah wang sama.

Untuk rekod, Najib juga sedang menjalani hukuman penjara 12 tahun selepas disabitkan bersalah dalam penyelewengan dana SRC International Sdn Bhd.


Semalam hanya 2 kes, hari ini Langkawi catat 30 kes baharu

Pulau peranginan Langkawi mencatat lonjakan tinggi jangkitan Covid-19 dalam tempoh 24 jam sehingga 12 tengah hari tadi, apabila merekodkan 30 kes baharu, berbanding hanya dua kes semalam.

Angka itu menjadikan jumlah kes aktif naik satu mata kepada 385 kes berbanding 384 kes semalam.

Sebanyak 13 jangkitan baharu hari ini dilaporkan di Mukim Kedawang; Kuah (sembilan); Bohor (tiga); masing-masing dua di Air Hangat dan Ulu Melaka; dan satu kes di Padang Matsirat.

Pada masa sama, Pejabat Kesihatan Daerah Langkawi turut memaklumkan terdapat satu kematian akibat jangkitan Covid-19 hari ini, membabitkan seorang wanita berusia 68 tahun yang juga individu komorbid.

Keseluruhannya, pulau itu merekodkan 67 kematian dengan 30 daripadanya adalah lelaki, dan 37 lagi pesakit wanita. Dua puluh enam daripadanya mempunyai sejarah komorbid, manakala 18 kematian adalah brought in death (BID).

Statistik yang dikeluarkan menunjukkan 19 daripada kes positif hari ini dikesan menerusi saringan bergejala, manakala selebihnya saringan kontak rapat.

Sektor pelancongan Langkawi dibuka semula pada 16 September lalu menerusi projek rintis gelembung pelancongan domestik yang menjadi penanda aras bagi membolehkan lebih banyak pusat peranginan dibuka di seluruh negara.

Bagaimanapun sejak gelembung pelancongan domestik dilancarkan sehingga kini, tiada kes jangkitan Covid-19 membabitkan pelancong yang dikesan di pulau peranginan itu.


‘Pemimpin sendiri ada kes macam mana BN, PH nak lawan rasuah’

Ketua Penerangan Perikatan Nasional (PN), Datuk Seri Mohamed Azmin Ali berkata masih ramai pemimpin Barisan Nasional (BN) dan Pakatan Harapan (PH) yang terlibat dengan rasuah.

Tanpa mendedahkan nama mereka, beliau mempersoalkan bagaimana pemimpin kedua-dua parti itu hendak menentang rasuah sedangkan pemimpin mereka juga terpalit dengan pertuduhan di mahkamah.

“Macam mana mereka nak menentang rasuah sebab pemimpin mereka pun turun naik mahkamah kerana pertuduhan rasuah. PH Melayu rasuah, Cina pun rasuah.

“Bagan, Muar nak bersih macam mana. Yang muda rasuah, yang tua pun rasuah. Tetapi calon-calon PN bersih daripada amalan rasuah. Tiada kes mahkamah melibatkan rasuah.

“Jika yakin, undi lah Perikatan Nasional,” katanya pada program ceramah Rakyat PN di Sungai Batu, Teluk Kumbar di Balik Pulau, Pulau Pinang, hari ini (11 November 2022), menurut Sinar.

Turut hadir, Pesuruhjaya Pas Pulau Pinang, Muhammad Fauzi Yusoff dan calon PN Parlimen Balik Pulau, Mohd Harris Idaham Mohd Rashid.

Ditemui media selepas itu, Azmin yang juga calon Perikatan Nasional bagi kerusi Parlimen Gombak, Selangor mengajak rakyat menghukum BN dan PH kerana tidak jujur dalam menyampaikan manifesto masing-masing.

Beliau berkata, BN dan PH sering kali melaungkan akan menubuhkan kerajaan bersih daripada rasuah, namun beberapa calon mereka sedang menjalani prosiding mahkamah kerana isu rasuah.

Menurutnya, pemimpin senior BN dan PH sepatutnya memberi laluan kepada tokoh muda sementara kes mereka sedang berjalan di mahkamah.

“Perkara itu telah dibuktikan dan ia bukan tuduhan palsu. Beberapa nama besar PH dan BN sedang berhadapan dengan pertuduhan di mahkamah. Sepatutnya mereka memberi laluan kepada tokoh-tokoh baharu sementara kes dibicarakan di mahkamah.

“Ia tidak memberikan satu gambaran yang baik dan positif mereka akan membentuk kerajaan yang bersih, stabil serta tidak rasuah. Mana mungkin ia boleh berlaku jika calon mereka sendiri sedang berhadapan dengan pelbagai pertuduhan di mahkamah,” katanya lagi.

Beliau yang juga Pengarah Pilihan Raya PN berkata, rakyat kini cukup matang untuk menilai gabungan yang benar-benar ikhlas dan mampu membentuk kerajaan yang kuat dan stabil.

“Saya serahkan kepada rakyat untuk menghukum PH dan BN yang tidak jujur dalam menyampaikan manifesto mereka kepada rakyat.

“Saya juga percaya rakyat hari ini cukup matang, pengundi di Pulau Pinang matang dan dapat menilai siapakah gabungan yang benar-benar ikhlas dan mampu membentuk kerajaan yang kuat, stabil, prihatin serta bersih iaitu PN,” jelas beliau.


Isu kekecohan menteri di KLIA tak perlu disensasikan: Azam

Suruhanjaya Pencegahan Rasuah Malaysia menasihati pengamal media agar tidak mensensasikan siasatan berhubung isu kekecohan di balai ketibaan Lapangan Terbang Antarabangsa Kuala Lumpur (KLIA) baru-baru ini.

Ketua Pesuruhjaya SPRM Tan Sri Azam Baki berkata ia merujuk kepada satu laporan media tempatan hari ini yang mendakwa tiada elemen rasuah dalam siasatan kes terbabit, menurut laporan Bernama.

Beliau berkata masih terlalu awal untuk membuat kesimpulan mengenai kes itu, yang kini memasuki hari keenam siasatan.

“Pihak media diharap tidak mensensasikan (isu kekecohan di KLIA) dengan memetik sumber tidak berkenaan… Ini (membuat kesimpulan kes) terlalu awal kerana (SPRM) baharu sahaja memulakan siasatan, terdapat saksi-saksi yang perlu kita panggil dan kumpulkan keterangan.

“Kita mahukan siasatan terperinci dan akhir nanti apabila selesai, kita akan kemukakan kepada pihak Pendakwa Raya atau Peguam Negara… di situ baru boleh tentukan ada kes atau elemen (rasuah) atau sebaliknya,” katanya.

Sebelum ini, media melaporkan kekecohan telah berlaku di KLIA melibatkan orang kenamaan yang dikatakan cuba ‘menyelamatkan’ seorang wanita warga China yang dinafikan kemasukan ke Malaysia sebaik tiba di lapangan terbang berkenaan.

Rabu lepas, Azam berkata pihaknya sudah merakam keterangan 14 individu termasuk dua wanita warga China serta Menteri Pelancongan, Seni dan Budaya Datuk Seri Tiong King Sing, lapan pegawai Jabatan Imigresen dan beberapa saksi lain.

Beliau juga berkata pihaknya akan menjalankan siasatan terhadap pihak yang bertanggungjawab menguruskan warga asing yang dikenakan perintah Not-To-Land (NTL).

“Kita mahu tahu pelaksanaan dalam mengendalikan NTL ini oleh mana-mana pihak yang telah diberi kebenaran,” katanya.


Polis tahan wanita hina Agong berhubung isu gelaran Tan Sri Kit Siang

Seorang wanita yang sedang hamil enam bulan ditahan bagi membantu siasatan memuat naik kandungan di media sosial berbaur penghinaan terhadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berhubung penganugerahan pingat kepada Tan Sri Lim Kit Siang.

Ketua Polis Pulau Pinang Datuk Khaw Kok Chin berkata wanita berusia 32 tahun itu ditahan di pekarangan Ibu Pejabat Polis Daerah Seberang Perai Utara, dekat sini 13 Jun lepas, menurut laporan Bernama.

“Pada 7 Jun 2023, Polis Diraja Malaysia (PDRM) menerima laporan daripada orang awam mengenai beberapa kandungan di media sosial yang berupaya menjejaskan ketenteraman awam.

“Susulan itu, pada 13 Jun 2023 pihak Unit Siasatan Jenayah Terkelas (USJT) Jabatan Siasatan Jenayah (JSJ) Bukit Aman telah menahan seorang wanita bagi membantu siasatan berhubung memuat naik kandungan di media sosial berkenaan,” katanya dalam kenyataan hari ini.

Beliau berkata berdasarkan siasatan awal, selain penghinaan terhadap Yang di-Pertuan Agong, wanita itu juga dipercayai turut mengaitkan Lim sebagai pencetus rusuhan 13 Mei 1969.

Khaw berkata susulan penahanan wanita itu, polis merampas beberapa bahan bukti antaranya komputer riba, telefon bimbit dan kad sim milik wanita itu untuk siasatan lanjut.

Beliau berkata wanita berkenaan kemudian dibebaskan dengan jamin polis pada hari sama kerana mendakwa sedang mengandung enam bulan.

Katanya kes disiasat mengikut Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998 oleh USJT Bukit Aman.


Zahid tiada moral, tak layak berunding bentuk kerajaan: Khairy

Timbalan Ketua UMNO Rembau Khairy Jamaluddin berkata rundingan pembentukan Kerajaan Persekutuan yang baharu tidak boleh melibatkan Pengerusi Barisan Nasional Ahmad Zahid Hamidi.

Khairy mempertikaikan keabsahan moral Zahid selaku Presiden UMNO, sambil mendesak Ahli Parlimen Bagan Datuk itu berundur seberapa segera.

Malah katanya, Zahid mungkin hanya Presiden pada nama sahaja, tetapi dia tidak lagi berkuasa dari segi moral untuk membuat keputusan bagi pihak UMNO.

“Perundingan pembentukan kerajaan baharu tidak boleh melibatkan @DrZahidHamidi

“Beliau tiada lagi keabsahan moral selaku Presiden UMNO dan mesti undur segera. He may be President in name, but he has no moral authority left to decide on behalf of UMNO,” katanya dalam kenyataan hari ini (22 November 2022).

Pembentukan Kerajaan Persekutuan masih lagi tergantung apabila Perikatan Nasional (PN) dan Pakatan Harapan (PH) tidak memperoleh kerusi majoriti mudah pada PRU-15, Sabtu lalu (15 November 2022).

Bagaimanapun, PN dikatakan sudah mempunyai lebih 112 Ahli Parlimen yang memberi sokongan kepada Tan Sri Muhyiddin Yassin untuk menjadi Perdana Menteri.

Susulan itu, Zahid dilaporkan bersedia membawa UMNO dan BN yang menang 30 kerusi Parlimen menyokong PH diketuai rakan baiknya Anwar Ibrahim, sedangkan seluruh ahli UMNO menolak langlah itu.

Bagaimanapun, Dewan Tertinggi BN dikatakan membuat keputusan utuk menyerahkan kepada budi bicara serta kebijaksanaan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, dalam soal memutuskan calon Perdana Menteri ke-10.

Sumber parti yang dihubungi memaklumkan, blok parti itu mengambil pendirian berkecuali dalam memilih mana-mana calon Perdana Menteri sama ada daripada PN atau PH.


Penempatan 6 pegawai di pejabat Rais Hussin langgar tadbir urus korporat MDEC?

Belum pun reda krisis dalaman Perbadanan Ekonomi Digital Malaysia (MDEC) awal Januari lalu, Pengerusinya, Datuk Rais Hussin Mohamed Ariff kini dikaitkan pula dengan penempatan enam pegawai di pejabatnya yang didakwa melanggar tadbir urus korporat agensi tersebut.

Kontroversi tercetus sebelum ini apabila dilaporkan lapan anggota pengurusan kanan MDEC mengundurkan diri kerana tidak berpuas hati terhadap cara pengurusan Rais yang juga seorang ahli politik tegar.

Untuk rekod, Rais merupakan Ahli Majlis Pimpinan Tertinggi Bersatu dan merupakan pengikut setia bekas Perdana Menteri, Tun Dr Mahathir Mohamad sebelum menukar kiblat untuk setia bersama pimpinan Presiden, Tan Sri Muhyiddin Yassin.

Beberapa kenyataan kontroversinya juga sebelum ini banyak mengkritik kerajaan sebelum menerima lantikan untuk mengemudi MDEC pada Jun tahun lalu secara kontrak dua tahun.

Dalam satu laporan firma audit, KPMG pada November 2020 melibatkan MDEC yang dilihat Agenda Daily, didapati beberapa keputusan Rais dilihat bertentangan dengan tadbir urus korporat, antaranya isu melibatkan penempatan enam pegawai di pejabatnya.

“DRH (Datuk Rais Hussin) menempatkan seramai enam pegawai dalaman ke pejabatnya, langkah yang tidak pernah berlaku sebelum ini dilakukan seorang Pengerusi Bukan Eksekutif.

“Perkara ini bukan sahaja mengganggu peranan eksekutif dalam operasi harian MDEC tetapi juga mengakibatkan timbulnya gangguan dalam sumber manusia dan juga belanjawan yang tidak perlu. Perkara ini berlaku ketika pengambilan pekerja dibekukan dalam MDEC,” kata laporan tersebut.

Sumber dalaman juga memberitahu sejak laporan KPMG itu dikeluarkan, timbul beberapa isu lain melibatkan konflik kepentingan yang dikaitkan dengan Rais.

Selain itu, laporan tersebut turut membangkitkan isu berhubung lantikan seseorang yang aktif dalam politik sebagai Pengarah Institusi Berlesen yang bertentangan dengan Piawaian 10.4 Garis Panduan Bank Negara Malaysia berhubung Tadbir Urus Korporat.

“MDEC dimiliki oleh Kementerian Kewangan diperbadankan, dimana Menteri Kewangan mempunyai kawalan berkanun. Ahli Lembaga Pengarah yang juga seorang ahli politik atau memegang jawatan dalam sektor kerajaan atas kapasiti seorang ahli politik harus dilantik semula sebagai Pengarah Bukan Eksekutif.

“MDEC harus mempertimbangkan melantik Datuk Rais Hussin dan Lee Chin Cheh sebagai Pengarah Bukan Eksekutif dalam Lembaga MDEC,” kata laporan tersebut.

Laporan tersebut juga mendedahkan kelemahan Rais sebagai Pengerusi MDEC yang gagal melaksanakan hala tuju dan strategi yang ditetapkan agensi tersebut.

Malah, sehingga sekarang pekerja dalam MDEC gagal melengkapkan penetapan KPI 2021 memandangkan Rancangan Perniagaan (2020 dan 2021) belum mendapat kelulusan dan disampaikan ke peringkat bawah.

Laporan tersebut juga mendedahkan pekerja MDEC diberitahu semasa dua sesi Town Hall tidak akan ada bonus atau kenaikan gaji bagi tahun 2020.

Media sebelum ini pada Januari 2021 melaporkan lapan anggota pengurusan kanan MDEC mengundurkan diri.

Kepimpinan kanan MDEC yang meninggalkan agensi itu sejak Oktober 2020 adalah Naib Presiden Digital Kreatif, Hasnul Hadi Samsudin; Pengarah Sumber Manusia, Suzana Nawardin; Ketua Pegawai Operasi, Datuk Ng Wan Peng; Naib Presiden Fintech dan Digital Ekonomi Islamik, Norhizam Abdul Kadir; Naib Presiden dan Ketua Pegawai Kewangan, Nor Faizah Othman; Naib Presiden Digital Investments, Hew Wee Choong; Ketua Pegawai Maklumat, Abdul Malick Aboobakar dan Pengarah, Nordarzy Razak Norhalim.


Kejayaan PPN: Orang ramai sudah mula berbelanja, kata Muhyiddin

Usaha ke arah pemulihan negara tidak hanya boleh dilakukan oleh pihak kerajaan sebaliknya memerlukan sokongan semua pihak termasuk pihak swasta dan rakyat sendiri, kata Tan Sri Muhyiddin Yassin.

Pengerusi Majlis Pemulihan Negara (MPN) itu berkata pembukaan pelbagai sektor, khususnya ekonomi, pastinya memberi lebih sinar kepada semua, terutama golongan yang terjejas punca pendapatan mereka.

“Saya gembira melihat orang ramai sudah keluar berbelanja seperti biasa, termasuk penganut agama Hindu yang keluar membeli-belah sebagai persiapan menyambut perayaan ini,” katanya mengucapkan Selamat Menyambut Hari Deepavali kepada kaum India.

Menurutnya, sambutan Deepavali kali ini sememangnya berbeza daripada tahun lalu walaupun negara masih lagi berada dalam pandemik Covid-19, kerana perayaan itu boleh disambut bersama rakan, berbanding dalam kalangan keluarga sendiri sebelum ini.

“Ini merupakan hasil pelaksanaan dan kerjasama anda semua dalam menjayakan Pelan Pemulihan Negara (PPN). Jumlah populasi dewasa yang menerima dua dos vaksin lengkap sudah pun melebihi 95 peratus manakala sektor-sektor ekonomi dan sosial telah dibuka hampir sepenuhnya.

“Namun begitu, dalam kita meneruskan kehidupan seperti biasa dan meraikan apa sahaja perayaan, kita tidak boleh leka dan lupa bahawa virus Covid-19 masih lagi berada di sekeliling kita.

“Justeru, kita perlu sentiasa mematuhi prosedur operasi standard yang ditetapkan bagi menjaga keselamatan dan kesihatan kita semua,” katanya.

Muhyiddin mengingatkan orang ramai yang menyambut Deepavali supaya memakai pelitup muka, menjaga jarak fizikal, elakkan bersalaman dan sentiasa mencuci tangan menggunakan sanitizer.

“Bagi yang bergejala, duduk di rumah dan ambil ujian saringan sebagai langkah berjaga-jaga,” katanya.


Pukul anak tiri: Pemandu lori diburu

Polis memburu seorang pemandu lori berusia 30 tahun selepas disyaki memukul anak tirinya yang berusia lima tahun, dengan perbuatan itu tular di media sosial.

Timbalan Ketua Polis Daerah Shah Alam Superintendan Ramsay Anak Embol berkata pihaknya menerima laporan kejadian daripada ibu kanak-kanak lelaki berkenaan, semalam.

Katanya, wanita berusia 25 tahun itu mendakwa anak lelakinya dipukul lelaki yang dinikahinya sebulan lalu.

“Hasil penelitian video yang tular itu, suspek didapati memarahi mangsa dan menampar serta memulas kedua-dua tangan mangsa. Wanita itu dilihat mempertahankan anaknya daripada terus dipukul oleh suspek dengan memeluk mangsa.

“Suspek sudah dikenal pasti dan usaha mengesannya giat dijalankan,” katanya dalam satu kenyataan.

Beliau berkata, kes disiasat mengikut Seksyen 31(1) Akta Kanak-kanak 2001.


UMNO, BN kini bukan ancaman kepada PN untuk menang PRU

Tan Sri Muhyiddin Yassin menyifatkan UMNO dan Barisan Nasional (BN) sekarang ini bukan lagi ancaman kepada Perikatan Nasional untuk menang dan membentuk kerajaan Prihatin, Bersih dan Stabil, selepas Pilihan Raya Umum Ke-15 (PRU-15) Sabtu ini (19 November 2022).

Presiden Bersatu itu menjelaskan UMNO dan BN kini telah hancur, tatkala gelombang sokongan rakyat kepada Perikatan Nasional dari Utara hingga Selatan tanah air, semakin membesar.

“UMNO kini bukan ancaman lagi… UMNO dan BN telah hancur akibat dirosakkan sendiri oleh Zahid (Datuk Seri Ahmad Zahid Hamidi, Presiden UMNO dan Pengerusi BN), selain telah membawa masalah kepada negara rakyat.

“Saya pernah berada dalam UMNO dan BN sebagai Timbalan Presiden dan Timbalan Pengerusi. Saya tahu keadaan dulu dan sekarang. UMNO dan BN kini telah dikeronyok oleh Zahid,” katanya.

Muhyiddin yang juga Pengerusi Perikatan Nasional berkata Pakatan Harapan (PH) juga menghadapi isu kepercayaan dalam kalangan rakyat, apabila tidak menepati janji dibuat selepas menang PRU-14 pada 2018 lalu.

‘Tugas saya belum selesai’

Muhyiddin juga berpendapat tindakan menjatuhkannya daripada jawatan Perdana Menteri tahun lalu tidak sepatutnya dilakukan, tatkala Kerajaan Perikatan Nasional berusaha untuk menyelamatkan nyawa dan kehidupan rakyat.

Bagaimanapun, Muhyiddin tetap bersyukur kerana hasil usaha keras beliau bersama Jemaah Menteri Kerajaan Perikatan Nasional, Malaysia kini hampir bebas daripada pandemik Covid-19 apabila telah memasuki fasa endemik.

“Allah mengangkat saya ke satu harakah yang tinggi sebagai Perdana Menteri tatkala Covid-19 mula merebak di seluruh dunia. Dalam keadaan semua pakar di seluruh dunia masih tidak tahu apakah jenis penyakit yang melanda ketika itu.

“Kerajaan Perikatan Nasional terpaksa bergelut dengan wabak penyakit itu. PKP (Perintah Kawalan Pergerakan) terpaksa dilakukan untuk menyelamatkan nyawa rakyat setelah mengetahui wabak itu boleh membawa maut.

“Malangnya ketika itulah UMNO, terutama Kluster Mahkamah, dan BN dengan kerjasama PH, memusnahkan usaha mengurus negara dengan lebih baik. Tindakan itu menunjukkan mereka langsung tidak memikirkan soal nasib rakyat, sebaliknya mementingkan kuasa dan politik mereka sahaja,” katanya.

Muhyiddin berkata beliau terpaksa meletak jawatan dalam keadaan tugasnya yang belum selesai.

“Tugas saya belum selesai dan saya akan selesaikan selepas Perikatan Nasional diberi mandat dalam PRU-15 Sabtu ini… untuk kembali duduk di kerusi Perdana Menteri.

“Nanti kalau saya cakap begini ada orang kata Muhyiddin berangan-angan… berangan-angan apa? Saya pernah menjadi Perdana Menteri… yang di sebelah sana itu yang berangan-angan… sampai sekarang pun tak jadi Perdana Menteri… PM tepi saja… cermin muka dulu,” katanya merujuk kepada Pengerusi PH Datuk Seri Anwar Ibrahim.

Sehubungan itu, Muhyiddin berkata kerajaan yang perlu dibentuk selepas 19 November ini mestilah Kerajaan Perikatan Nasional yang bersih daripada rasuah, penyelewengan dan salah guna kuasa.

Terbaharu, Muhyiddin berpesan kepada anak muda untuk terus memberi sokongan kepada Perikatan Nasional jika mahu melihat beliau memimpin negara selepas PRU-15 ini.

“Tapi ingat, kalau nak tengok Abah kembali ke Putrajaya, pakat ramai-ramai undi Perikatan Nasional. Menangkan calon-calon Perikatan Nasional di kawasan anda.

“Pesan kat mak, ayah, abang, adik, kakak, jiran, kawan-kawan semua, kali ini undi Perikatan Nasional. Keluar dan undi awal-awal lagi. Ingat janji kita, 19 November undi Perikatan Nasional.

“Do what is right. Gemakan suara anak muda! Come on guys, lets go! PN BEST,” katanya.


Siapa cuba tenggelamkan PAS akan tercampak keluar, kias Hadi Awang

Presiden PAS Tan Sri Abdul Hadi Awang mengingatkan mana-mana pihak yang cuba mengubah hala tuju atau menenggelamkan perjuangan parti itu akan tercampak keluar dengan sendiri.

Menurutnya PAS wajib mewujudkan kumpulan Islam yang beristiqamah di atas prinsip aqidah, syariah, dan akhlak supaya dipelihara oleh Allah laksana bahtera yang kukuh dan betul perjalanannya yang berprinsip.

“Sesiapa yang mencuba untuk mengubah hala tujunya atau menebuknya bagi ditenggelamkan, nescaya akan dicampak keluar atau tercampak sendiri dengan kehendak Allah yang sentiasa memelihara agama-Nya (Islam).

“Sehingga dalam arena politik selepas merdeka, PAS mengambil pendekatan konsep demokrasi tanpa kekerasan dalam negara sendiri dan masyarakat bersaudara walaupun bermasyarakat majmuk.

“PAS juga mengambil pendekatan bermuamalat dengan pihak lain daripada jemaahnya, sama ada Islam ataupun bukan Islam. Usaha pihak yang mahu merosakkan pendekatan ini dapat disingkirkan sepanjang perjalanannya, sehingga PAS langsung tidak rebah tersungkur.

“Mereka yang tersungkur ialah mereka yang mengacau perjalanannya, sama ada yang menipu, ekstrem, ataupun tiada kebijaksanaan,” katanya dalam kenyataan hari ini, sehari selepas Ahli Parlimen Kuala Nerus Datuk Dr Mohd Khairuddin Aman Razali, mengumumkan keluar daripada PAS.

Semalam (14 Mac 2022), Khairuddin mengumumkan pendiriannya keluar daripada PAS, berkuat kuasa serta-merta, dan akan menyerahkan semua elaun Ahli Parlimen kepada parti itu.

Menurutnya tindakannya itu selari Fasal 15(1)(a) Perlembagaan PAS iaitu keberhentian ahli dengan permintaan sendiri dengan ia sudah dimaklumkan kepada Setiausaha Agung PAS, Datuk Seri Takiyuddin Hassan di Parlimen, pada jam 2.30 petang tadi. Berita berkaitan

Mengulas lanjut, Abdul Hadi yang juga Ahli Parlimen Marang berjata fiqh politik Islam mengajar beberapa amalan seperti baiah (bersetia), mu‘ahadah (berjanji), dan islah (berdamai) dengan kumpulan Islam secara khusus bagi mendapatkan jumlah anggota jemaah yang dituntut oleh amalan demokrasi dan mengukuhkan ikatan saf perjuangan Islam yang sama-sama diimani.

Katanya, PAS tidak menganggap jemaahnya sahaja yang berhak menegakkan Islam, malah apa yang penting adalah tidak memecahkan saf perjuangan Islam tersebut.

Pada masa yang sama, PAS katanya, menjalinkan hubungan dengan kalangan bukan Islam yang tidak ekstrem bagi membanyakkan sokongan kepada kebaikan bersama dalam kehidupan bermasyarakat majmuk.

“PAS yang berprinsip Islam mewajibkan supaya tidak berganjak dengan dasarnya yang termaktub dalam Perlembagaan PAS di bawah Majlis Syura Ulama (MSU).

“MSU diberikan kuasa untuk mempertahankan pelaksanaan Fasal 3 dan 7 bagi mengawal segala pendekatan dan strategi yang diberikan hak kepada Ahli Jawatankuasa Kerja (AJK) PAS Pusat dan segala cabangnya supaya tidak terpesong,” katanya.

Menurut Abdul Hadi PAS tidak mengizinkan mana-mana pihak bagi merungkai dasar tersebut dengan akalnya yang cetek, jauh sekali merombak atau merobohkannya sama ada dari dalam ataupun anasir luar yang mahu merosakkan asas dan matlamat perjuangan PAS.

“Tidak diizinkan juga mencelarukan peranan MSU yang menjaga dasar dan prinsip, manakala AJK PAS Pusat yang mentadbir dan mengatur pengurusan dan strateginya.

“Bahkan, Fasal 26 (9)(m) Perlembagaan PAS juga menjelaskan antara tugas-tugas AJK PAS Pusat adalah pada amnya menjalankan tugas dan arahan-arahan oleh Presiden serta melaksanakan apa saja usaha untuk kemajuan parti akan keutuhan umat Islam.

“Fasal 3 dan 7 itu ialah Islam menjadi aqidah perjuangan dan hukum tertingginya ialah Kitabullah (al-Quran), Sunnah Rasul, Ijma‘ Ulama’, dan Qiyas.

“Namun, tidak boleh berlawanan antara MSU dengan AJK PAS Pusat dan tidak boleh dilagakan oleh mana-mana pihak kerana diketahui sempadan masing-masing mengikut perlembagaan dan adab berjemaah yang ditarbiah. Sesiapa yang gagal dalam tarbiahnya, maka akan tersingkir atau disingkirkan,” katanya.


AS tuduh penyanyi rap The Fugees terlibat lobi haram dengan Jho Low

Pendakwa raya Persekutuan Amerika Syarikat (AS) pada Khamis (30 Mac 2023) menuduh penyanyi rap, pemenang Anugerah Grammy, Prakazrel “Pras” Michel dari kumpulan hip-hop The Fugees secara haram mengambil puluhan juta dolar untuk melobi kerajaan AS bagi pihak pembiaya Malaysia dan kerajaan China.

Tuduhan itu dibuat pada permulaan perbicaraan yang menurut Pendakwa Raya Nicole Lockhart akan mengaitkan Michel dengan pembiaya yang juga ahli perniagaan dalam buruan, Jho Low, yang disyaki menggelapkan AS$4.5 bilion daripada dana 1Malaysia Development Berhada (1MDB, dan kempen bertujuan menghantar pulang pembangkang China, Guo Wengui.

Michel dibicarakan atas 11 dakwaan jenayah, termasuk pelbagai pertuduhan konspirasi untuk apa yang dikatakan pendakwa raya sebagai tiga skim lobi berasingan untuk mempengaruhi pentadbiran bekas Presiden Barack Obama dan Donald Trump.

Michel telah menafikan dakwaan tersebut.

“Ini adalah kes mengenai wang asing, pengaruh dan penyembunyian,” kata Lockhart, semasa kenyataan pembukaannya di Washington pada Khamis.

Lockhart memberitahu juri bahawa kes itu akan menyerlahkan “rancangan jahat politik, urusan belakang … telefon dan pembohongan.”

The Fugees memenangi dua Anugerah Grammy untuk album terlaris mereka pada 1996 The Score.

Tetapi menjelang 2012, pendakwa raya berkata, Michel sangat memerlukan wang tunai, dan dia menemui penyelesaian kepada masalahnya melalui Jho Low, yang diketahui membayar selebriti Hollywood untuk berpesta dengannya.

Dalam skim pertama yang didakwa, Lockhart berkata Michel bersetuju untuk menyalurkan kira-kira AS$2 juta daripada Jho Low ke dalam kempen pemilihan semula Obama pada 2012.

Oleh kerana undang-undang pilihan raya Persekutuan melarang orang asing daripada menderma kepada kempen AS, pendakwa raya berkata Michel menyembunyikan sumber dana dengan menggunakan orang lain untuk membuat sumbangan politik atas nama mereka sendiri.

Sebagai pertukaran untuk membantu Jho Low, Lockhart berkata Michel mengaut AS$18 juta.

“Melalui skim ini, defendan menipu kempen Obama,” kata Lockhart kepada juri.

Beberapa tahun kemudian, pendakwa raya berkata tumpuan kempen melobi asing oleh Michel beralih, apabila Jabatan Kehakiman AS memperhebat siasatan terhadap Jho Low berhubung penyelewengannya yang disyaki melebihi AS$4.5 bilion daripada 1MDB.

Jho Low “memerlukan jenis bantuan yang berbeza,” kata Lockhart, sambil mengatakan bahawa Jho Low membayar Michel berjuta-juta dolar untuk cuba “menjaga pengaruh di peringkat tertinggi kerajaan AS” yang akan membatalkan siasatan.

Michel dan Elliott Broidy, bekas Pengerusi Kewangan Jawatankuasa Kebangsaan Republikan, dan konspirator yang lain dituduh melancarkan kempen “saluran belakang yang tidak sah” untuk meyakinkan pentadbiran Trump supaya menghentikan siasatan terhadap Low.

Pendakwa raya berkata mereka juga cuba melobi pentadbiran Trump atas arahan China untuk mengekstradisi ahli perniagaan China dalam buangan, Guo Wengui.

Untuk kerjanya dalam dua kempen melobi ini bagi pihak Jho Low dan China, pendakwa raya berkata Michel dibayar AS$70 juta.

Pendakwa raya juga berkata Michel gagal mendaftar sebagai ejen asing seperti yang dikehendaki oleh undang-undang.

Kemudian, selepas mengetahui dia berada di bawah siasatan jenayah, pendakwa raya berkata Michel cuba menghalang siasatan dengan menghubungi saksi dan menghantar surat tuntutan kepada penderma kempen 2012 dan mengancam mereka dengan tuntutan mahkamah jika mereka tidak membayar balik dana itu.

Guo Wengui sejak itu telah didakwa atas tuduhan penipuan AS yang tidak berkaitan.

Jho Low kekal sebagai buruan dalam kes Michel. Dia juga menghadapi tuduhan jenayah AS yang berasingan kerana bersubahat untuk mencuci berbilion-bilion dolar daripada 1MDB.

Pada 2019, Jabatan Kehakiman memperoleh penyelesaian sivil yang berasingan daripada tindakan jenayah dengan Jho Low bersetuju untuk memulangkan kira-kira AS$1 bilion aset.

Broidy mengaku bersalah atas peranannya pada Oktober 2020, tetapi Trump memberinya pengampunan penuh sebelum meninggalkan Rumah Putih.

Pasukan pembelaan Michel pada Khamis memilih untuk menangguhkan kenyataan pembukaan mereka sehingga selepas pendakwa selesai membentangkan kes mereka.

Peguamnya dijangka berhujah bahawa Michel tidak tahu dia bertindak sebagai ejen asing dan percaya dia berbuat demikian demi kepentingan AS.

Kes itu dijangka menampilkan keterangan daripada saksi terkemuka yang mungkin termasuk pelakon Leonardo DiCaprio, serta bekas pegawai tertinggi pentadbiran Trump. – Reuters


Ucapan penuh PM: Pakej Perlindungan Rakyat dan Pemulihan Ekonomi

Perdana Menteri Tan Sri Muhyiddin Yassin.

Teks Ucapan AYB Tan Sri Dato’ Haji Muhyiddin Bin Haji Mohd Yasin
Perdana Menteri Malaysia
Pakej Perlindungan Rakyat dan Pemulihan Ekonomi (Pemulih)
28 Jun 2021 (Isnin), bersamaan 17 Zulkaedah 1412H

MUKADIMAH

Assalamualaikum Warahmatullahi Wabarakatuh dan Salam Sejahtera,

1. Izinkan saya memulakan bicara pada hari ini, dengan mengangkat setinggi-tinggi pujian ke hadrat Allah Subhanahu wa Taala bahawa Dialah Tuhan Yang Maha Berkuasa dan Yang Maha Mengetahui atas segala-galanya, serta selawat dan salam ke atas junjungan besar Nabi Muhammad S.A.W.

2. Mengambil ibrah petikan doa yang sering diungkapkan dalam ayat ke-10, Surah al-Kahfi, رَشَد ا أَمۡ رِنَا مِنۡ لَنَا وَهَيِّئۡ رَحۡ مَة لَّدُنكَ مِن ءَاتِنَا رَبَّنَا

“Sesungguhnya kami memohon rahmat dari sisi-Mu Ya Allah, kami memohon dipermudahkan atas segala urusan dan kami memohon keselamatan atas segalanya”.

Saudara dan saudari rakyat Malaysia yang saya kasihi sekalian,

3. Pada 15 Jun yang lalu, saya telah mengumumkan Pelan Pemulihan Negara atau PPN sebagai suatu panduan atau roadmap peralihan keluar daripada Perintah Kawalan Pergerakan secara berfasa. Pelan ini membolehkan saudara dan saudari membuat perancangan yang sejajar dengan langkah-langkah Kerajaan untuk melawan Covid-19 dan memulihkan negara.

4. Peralihan secara berperingkat ini merangkumi empat fasa dan bersandarkan kepada tiga indikator: pertamanya bilangan kes harian Covid-19, kedua, kadar penggunaan katil di wad ICU, dan ketiga, peratusan rakyat yang telah lengkap menerima dua dos suntikan vaksin.

5. Sehingga kini, ketiga-tiga indikator ini masih belum mencapai nilai ambang untuk kita beralih daripada fasa pertama ke fasa kedua. Kes harian Covid-19 masih berada pada paras melebihi 4 ribu kes sehari atau bersamaan dengan 12 kes bagi setiap 100 ribu penduduk.

6. Namun begitu, walaupun secara keseluruhan nilai ambang nasional belum tercapai, pelaksanaan PPN fasa pertama telah menunjukkan beberapa perkembangan positif. Bilangan kes harian Covid-19 telah berada di bawah paras 12 kes bagi setiap 100 ribu penduduk di sembilan negeri dan hampir semua negeri setakat ini lebih 10 peratus penduduknya telah menerima sekurang-kurangnya satu dos suntikan vaksin.

7. Mengambil kira situasi semasa terutamanya kemunculan varian baharu yang lebih ganas, Kerajaan sedar bahawa kapasiti Program Imunisasi Covid-19 Kebangsaan atau PICK perlu ditingkatkan supaya lebih ramai lagi boleh divaksin dengan segera. Sementara itu agenda prihatin dan keselamatan rakyat akan diteruskan, dan sektor perniagaan perlu terus disokong.

8. Yang saya boleh janjikan hari ini, biarpun dalam ruang fiskal yang amat terhad, Kerajaan Perikatan Nasional akan terus komited dalam mengutamakan kesejahteraan saudara dan saudari semua. Saya tidak akan berkompromi dalam soal memelihara kebajikan rakyat dan memerangi Covid-19. Hari ini, saya ingin menyampaikan beberapa pengumuman penting dan insha-Allah akan ada beberapa perkhabaran baik buat semua.

PAKEJ PERLINDUNGAN RAKYAT DAN PEMULIHAN EKONOMI – PEMULIH

Saudara dan saudari yang saya kasihi sekalian,

9. Saya tahu dan saya faham bahawa ramai yang berhadapan dengan masalah kewangan pada masa ini kerana kehilangan pekerjaan dan tidak dapat berniaga atau bekerja seperti biasa. Pengusaha kedai makan dan restoran menanggung rugi kerana ketiadaan pelanggan. Tukang rumah dan pekerja kontrak hilang pendapatan kerana sektor pembinaan bukan kritikal tidak dibenarkan beroperasi. Begitu juga pemilik kedai gunting rambut, kedai pakaian, pusat cuci kereta, peniaga pasar malam dan lain-lain yang tidak boleh menjalankan perniagaan. Banyak individu, syarikat dan perniagaan yang terjejas kerana sektor mereka tidak dibenarkan beroperasi.

10. Kerana itu, sejak pandemik Covid-19 melanda negara kita, Kerajaan telah melaksanakan tujuh program bantuan dan pakej rangsangan dengan nilai keseluruhan berjumlah 380 bilion ringgit. Setakat ini, sebanyak lebih 200 bilion ringgit telah disalurkan dan memberi manfaat kepada lebih 20 juta rakyat serta 2.4 juta perniagaan. Belanjawan 2021 pula bernilai 322.5 bilion ringgit dan masih berbaki 100 bilion ringgit untuk dibelanjakan sehingga hujung tahun ini.

11. Maka, pada hari ini pula, sukacita saya ingin umumkan pelaksanaan Pakej Perlindungan Rakyat dan Pemulihan Ekonomi atau PEMULIH.

12. Nilai keseluruhan pakej PEMULIH berjumlah 150 bilion ringgit merangkumi suntikan langsung fiskal Kerajaan sebanyak 10 bilion ringgit. PEMULIH bertujuan untuk memberikan bantuan menyeluruh kepada rakyat dan tertumpu kepada tiga fokus utama iaitu Meneruskan Agenda Prihatin Rakyat, Menyokong Perniagaan dan Meningkatkan Vaksinasi.

FOKUS PERTAMA: MENERUSKAN AGENDA PRIHATIN RAKYAT

Saudara dan saudari yang dikasihi,

13. Selaras dengan komitmen Kerajaan untuk meneruskan agenda prihatin rakyat, sukacita saya mengumumkan bahawa sehingga hujung tahun ini, Kerajaan akan menyalurkan Bantuan Tunai langsung kepada rakyat berjumlah 10 bilion ringgit. Bantuan Tunai langsung ini merangkumi:

14. Pertama, Bantuan Prihatin Rakyat atau BPR. Semasa pengumuman PEMERKASA Tambahan yang lepas, Kerajaan bersetuju untuk memberi bayaran tambahan bagi BPR sehingga 500 ringgit pada bulan Julai dan bayarannya akan dibuat secara berperingkat mulai esok, 29 Jun. Manakala BPR fasa ketiga dengan kadar bantuan antara 100 hingga 1,400 ringgit akan dibayar pada bulan September nanti. Bulan September juga akan melibatkan bayaran ke atas kes-kes lulus rayuan BPR. Secara keseluruhannya, nilai BPR sehingga hujung tahun adalah 4.9 bilion ringgit.

15. Kedua, bagi memastikan rakyat mendapat bantuan pada bulan-bulan mendatang sehingga akhir tahun 2021, sukacita saya umumkan, pemberian Bantuan Khas Covid-19 atau BKC dengan kadar dan kategori seperti berikut:

 Pertama, isi rumah kategori miskin tegar bakal menerima bantuan sebanyak 500 ringgit pada bulan Ogos, 500 ringgit pada bulan November, dan 300 ringgit pada bulan Disember. Manakala individu bujang kategori miskin tegar akan menerima bantuan sebanyak 200 ringgit pada bulan Ogos dan 300 ringgit pada bulan November;

 Kedua, isi rumah kategori B40 akan menerima bantuan sebanyak 500 ringgit pada bulan Ogos dan 300 ringgit pada bulan Disember. Manakala bujang kategori B40 akan menerima bantuan sebanyak 200 ringgit pada bulan Ogos; dan

 Ketiga, isi rumah kategori M40 turut menikmati bantuan sebanyak 250 ringgit, manakala bujang kategori M40 akan menerima 100 ringgit pada bulan Ogos nanti.

 Secara keseluruhan, pemberian khas BKC ini dijangka memanfaatkan lebih 11 juta isi rumah dan individu warga emas serta bujang dengan peruntukan sebanyak 4.6 bilion ringgit.

16. Ketiganya ialah Bantuan Kehilangan Pendapatan. Pada bulan Oktober nanti, sebanyak 500 ringgit akan disalurkan kepada pekerja yang kehilangan pendapatan berdasarkan data KWSP atau PERKESO dalam tahun 2021. Bantuan ini dijangka memanfaatkan sehingga 1 juta ahli yang melibatkan implikasi kewangan 500 juta ringgit.

17. Dengan ketiga-tiga bantuan tunai ini, bagi setiap bulan bermula Jun sehingga Disember tahun ini, golongan yang memerlukan akan mendapat bantuan yang sewajarnya. Saya berharap bantuan tunai ini dapat membantu saudara dan saudari untuk meneruskan kelangsungan hidup pada bulan-bulan mendatang, insya-Allah.

18. Saya sedar kehidupan ramai di kalangan saudara-saudari yang terjejas teruk akibat lebih setahun berperang dengan pandemik Covid-19. Walaupun berjuta rakyat Malaysia telah menerima manfaat bantuan tunai dari Kerajaan sejak Mac 2020 dan ramai lagi menerima bantuan kerajaan dalam bentuk yang pelbagai, saya faham bantuan perlu terus dipertingkat selagi kemelut ini berlanjutan.

19. Ada yang terpaksa meminjam beras dari jiran, diusir dari rumah sewa, makan sekali sehari mengikat perut. Ada yang meminjam wang dari saudara mara dan sahabat yang lebih berkemampuan untuk membeli barangan dapur. Semuanya untuk kelangsungan hidup diri dan keluarga. Kerajaan mencuba sedaya upaya membantu meringankan beban yang dipikul saudara-saudari sekalian dan tidak pernah putus terus membantu sedaya mampu.

20. Seterusnya, Kerajaan juga akan memperluaskan Elaun Mencari Pekerjaan kepada bukan pencarum PERKESO terutamanya graduan baharu, lepasan sekolah dan pekerja sektor tidak formal. Mereka bolehlah mendaftar di bawah platform MYFutureJobs dan bakal menerima elaun sekurang-kurangnya 300 ringgit.

21. Selain itu, Kerajaan akan memperuntukkan 125 juta ringgit melalui HRD Corp untuk melaksanakan inisiatif Place and Train di bawah program Janapreneur terutamanya kepada belia lepasan sekolah dan graduan. Inisiatif ini dijangka membuka peluang kepada 30 ribu orang untuk mengikuti program latihan kemahiran dengan jaminan pekerjaan setelah tamat latihan. Pihak MDEC pula akan menambah baik program sedia ada iaitu eRezeki dan GLOW bagi membantu lebih 20 ribu pencari pekerja dalam ekonomi gig.

Saudara dan saudari,

22. Kerajaan sedar bahawa barangan keperluan asas amat penting bagi golongan yang memerlukan. Maka, sebagai tambahan kepada program Bantuan Bakul Makanan sedia ada, Kerajaan bersetuju memperuntukkan sebanyak 300 ribu ringgit kepada setiap ahli Parlimen, termasuk Ahli Parlimen Pembangkang, untuk melaksanakan Bantuan Bakul Makanan kepada golongan terjejas di kawasan masing-masing. Dalam soal menyampaikan bantuan kepada rakyat, saya mengambil sikap untuk mengetepikan perbezaan politik. Baik Ahli Parlimen Kerajaan atau Pembangkang, semuanya mestilah memikul tanggungjawab bersama untuk membantu rakyat di kala ramai yang sedang menanggung kesusahan. Gunalah peruntukan ini sebaik mungkin untuk membantu rakyat yang memerlukan di kawasan parlimen masing-masing. Selain itu, 10 juta ringgit juga diperuntukkan bagi tujuan melaksanakan Bantuan Bakul Makanan khusus untuk masyarakat Orang Asli.

23. Kerajaan komited untuk membantu rakyat meringankan beban kos sara hidup. Kita akan meneruskan dasar pengawalan harga barang perlu. Walaupun harga komoditi di peringkat global meningkat, Kerajaan akan terus mengekalkan harga runcit bagi petrol RON95, diesel dan LPG yang dijangka melibatkan subsidi melebihi enam bilion ringgit tahun ini. Seterusnya, untuk menangani isu kenaikan harga minyak masak botol 1 kilogram hingga 5 kilogram, Kerajaan akan melaksanakan program Harga Kawalan berasaskan nilai ambang Crude Palm Oil. Melalui program ini, sebagai contoh, harga minyak masak botol 5 kilogram dapat dikawal supaya tidak melebihi 30 ringgit sebotol.

24. Selain itu, dalam memastikan bekalan minyak masak pek polibeg 1 kilogram terjamin, Kerajaan akan menyediakan peruntukan tambahan sebanyak satu bilion ringgit. Melalui tambahan peruntukan ini, rakyat masih dapat membeli minyak masak pek polibeg 1 kilogram pada harga bersubsidi RM2.50.

25. Sejak dilanda pandemik ini, kita banyak mendengar mengenai masalah sosial. Antaranya termasuklah masalah tekanan mental dan emosi. Kerajaan akan memperluaskan sokongan psikososial melalui saluran seperti talian kasih. Sebagai tambahan, Kerajaan bersetuju untuk memperuntukkan 15 juta ringgit kepada badan-badan bukan Kerajaan atau NGO dalam membantu Kerajaan menangani isu-isu sosial seperti kesihatan mental, gelandangan, dan masalah sosial lain di peringkat komuniti.

Saudara dan saudari,

26. Bagi meringankan beban perbelanjaan bulanan rakyat, Kerajaan bersetuju untuk memberikan diskaun bil elektrik antara 5 hingga 40 peratus mengikut penggunaan kadar elektrik dengan had maksimum 900 kilowatt jam sebulan. Antaranya, diskaun sebanyak 40 peratus akan diberikan kepada penggunaan elektrik bawah 200 kilowatt jam sebulan dan 15 peratus bagi penggunaan antara 201 hingga 300 kilowatt jam sebulan. Secara keseluruhan, rakyat akan mendapat diskaun berjumlah 346 juta ringgit dan diskaun ini akan berkuat kuasa bagi tempoh tiga bulan mulai bil bulan Julai 2021.

27. Selain itu, bagi sektor-sektor ekonomi yang terjejas khususnya pengendali hotel, taman-taman tema, pusat konvensyen, pusat beli-belah, pejabat syarikat pelancongan tempatan serta agensi pengembaraan dan pelancongan, dilanjutkan tiga bulan lagi diskaun bil elektrik sebanyak 10 peratus bagi bil bulan Oktober hingga Disember 2021. Dengan pemberian diskaun elektrik kepada pengguna domestik dan bukan domestik ini, Kerajaan akan menanggung kos tambahan sebanyak 1 bilion ringgit.

28. Selanjutnya berkaitan kesalinghubungan digital. Ketika ini kemudahan internet boleh dianggap utiliti keperluan asas bagi hampir semua aktiviti harian, termasuklah bagi pembelajaran, bekerja dari rumah, pembelian barangan secara dalam talian dan perkhidmatan Kerajaan serta swasta. Sehubungan itu, sukacita saya mengumumkan, syarikat penyedia perkhidmatan telekomunikasi utama negara telah bersetuju untuk melanjutkan pemberian 1 gigabit data harian secara percuma sehingga 31 Disember 2021. Kemudahan ini yang dianggarkan bernilai 500 juta ringgit bakal memanfaatkan 44 juta pelanggan berdaftar di seluruh negara.

29. Selain itu, perkhidmatan bank bergerak telah dilancarkan pada bulan ini di Sarawak dan Bank Simpanan Nasional akan memulakan kemudahan tersebut di Sabah pada bulan Julai. Bagi memudahkan lebih ramai rakyat mendapatkan perkhidmatan perbankan, Kerajaan akan menawarkan peruntukan sebanyak 18 juta ringgit untuk bank tempatan menyediakan kira-kira 30 unit Bank Bergerak di Semenanjung Malaysia, Sabah dan Sarawak, yang bakal merangkumi 250 kawasan dan mukim di luar bandar. Melalui inisiatif ini, saudara dan saudari boleh mengakses pelbagai perkhidmatan perbankan termasuk pembukaan akaun; penyimpanan, pengeluaran dan pemindahan wang; pembayaran bil serta perbankan digital.

FOKUS KEDUA: MENYOKONG PERNIAGAAN

Saudara dan saudari yang saya kasihi sekalian,

30. Fokus kedua dalam pakej PEMULIH ini ialah Menyokong Perniagaan. Kerajaan sedar, dalam fasa pertama dan kedua PPN, kebanyakan premis perniagaan masih tidak dapat beroperasi sepenuhnya. Oleh itu, Kerajaan akan menyalurkan beberapa bentuk bantuan demi menjamin kelangsungan perniagaan dalam kedua-dua fasa-fasa ini. Melalui fokus kedua ini, beberapa pendekatan akan ditambah baik antaranya mengurangkan kos tanggungan majikan, menyokong usaha digitalisasi, memberikan kemudahan bantuan kewangan dan insentif percukaian, menyediakan fasiliti pembiayaan dan meneruskan insentif penggajian.

31. Pelaksanaan Geran Khas Prihatin atau GKP telah berjaya menyokong kelangsungan perniagaan atau business survival dalam kalangan peniaga kecil, terutamanya mereka yang masih tidak dibenarkan beroperasi. Secara keseluruhan Kerajaan telah memperuntukkan sejumlah 5.1 bilion ringgit melalui inisiatif GKP. Terkini, di bawah PEMERKASA Tambahan, penerima yang layak telahpun mendapat bayaran GKP 3.0 mereka sebanyak 1 ribu ringgit kira-kira dua minggu lepas, dan bakal mendapat 500 ringgit lagi pada pertengahan bulan Julai nanti.

32. Memahami kesukaran yang dihadapi oleh pengusaha PKS mikro pada masa ini, sukacita saya ingin mengumumkan bahawa Kerajaan telah bersetuju untuk menyediakan bayaran tambahan di bawah GKP 4.0 kepada penerima yang layak iaitu sebanyak 500 ringgit akan dibayar pada bulan September dan 500 ringgit lagi pada bulan November 2021.

33. Kerajaan berharap dengan bayaran GKP 4.0 ini, kira-kira 1 juta usahawan PKS mikro khususnya pengusaha kedai gunting rambut, pemilik workshop, kedai roti dan kek, pusat penjagaan kesihatan, dan lain-lain dapat mengurangkan tanggungan bulanan dan membantu aliran tunai mereka, Insya-Allah. Apa yang penting, kepada usahawan mikro yang masih belum pernah mendapat bantuan ini, pendaftaran akan mula dibuka pada pertengahan Julai nanti.

Saudara dan Saudari,

34. Sejak Program Subsidi Upah atau PSU diperkenalkan, Kerajaan telahpun membelanjakan lebih 15 bilion ringgit bagi membantu majikan membayar gaji kepada sekitar 2.7 juta pekerja. Memandangkan respon positif berhubung program ini, Kerajaan bersetuju untuk melaksanakan PSU 4.0 dengan peruntukan sebanyak 3.8 bilion ringgit yang dijangka memanfaatkan lebih 2.5 juta pekerja.

35. Melalui inisiatif PSU 4.0, Kerajaan akan menampung sehingga 500 pekerja bagi setiap majikan dengan kadar sebanyak 600 ringgit setiap pekerja selama tempoh empat bulan, iaitu dua bulan bagi semua sektor dalam fasa kedua PPN, dan dua bulan seterusnya khusus bagi sektor-sektor yang dikategorikan dalam senarai negatif semasa tempoh fasa ketiga nanti.

36. Jika sebelum ini, pelaksanaan PSU disyaratkan dengan had gaji di bawah 4 ribu ringgit, sukacita saya umumkan bahawa di bawah PSU 4.0, tiada lagi syarat had gaji ditetapkan. Ini bermakna, majikan boleh memohon PSU 4.0 bagi pekerjanya yang bergaji lebih 4 ribu ringgit.

37. Selanjutnya, pengecualian levi HRD Corp bagi tempoh dua bulan akan diberi secara automatik kepada majikan yang tidak dapat beroperasi semasa PKP. Selain itu, majikan daripada sektor-sektor yang baharu dirangkumi ekoran peluasan Akta Perbadanan Sumber Manusia Berhad 2001 akan diberikan pelanjutan pengecualian levi sehingga 31 Disember 2021. Inisiatif ini dianggarkan bernilai sebanyak 425 juta ringgit.

38. Seterusnya, saya ingin menyentuh mengenai penciptaan pekerjaan, penawaran latihan dan peningkatan pendapatanpekerja. Dalam tempoh enam bulan pertama tahun ini, lebih 243 ribu peluang pekerjaan berjaya diwujudkan. Di bawah Majlis Pekerjaan Negara atau NEC, Kerajaan akan mencipta peluang-peluang pekerjaan dan penempatan latihan kemahiran melalui kerjasama strategik antara agensi Kerajaan dan pemain industri.

39. Melalui program PenjanaKerjaya oleh PERKESO, Kerajaan telah menyediakan insentif kewangan kepada majikan yang menyediakan peluang pekerjaan baharu. Sehingga kini, sebanyak 170 juta ringgit telah disalurkan yang telah dimanfaatkan lebih 10,600 majikan dan 75,800 pekerja.

40. Memandangkan PenjanaKerjaya ini dijadual berakhir pada akhir Jun ini, Kerajaan bersetuju untuk melanjutkan program ini dan dijenamakan sebagai PenjanaKerjaya 3.0 dengan beberapa penambahbaikan. Ini antaranya mengurangkan had kelayakan gaji daripada 1,500 ringgit kepada 1,200 ringgit untuk program Malaysianisation supaya memberi lebih dorongan kepada majikan untuk mengganti pekerja asing dengan pekerja tempatan. Selain itu, tempoh kontrak penggajian juga akan dilonggarkan daripada 12 bulan kepada 6 bulan bagi kategori pekerja berusia 50 tahun ke atas, golongan OKU dan bekas banduan.

Saudara dan saudari,

41. Seterusnya, program Shop Malaysia Online yang diperkenalkan di bawah pakej PENJANA tahun lalu telah berjaya membantu lebih 200 ribu usahawan tempatan meningkatkan jualan mereka melalui platform e-Dagang dengan nilai transaksi mencecah 1.8 bilion ringgit.

42. Sehubungan itu, bagi menyokong agenda digitalisasi dan menggalakkan urusan transaksi tanpa tunai, Kerajaan telah membangunkan Program Pemerkasaan Pendigitalan Usahawan Kecil atau PUPUK sebagai inisiatif menyeluruh dan bersetuju memperuntukkan 200 juta ringgit untuk PMKS dan 100 juta ringgit untuk PKS.

Pertama: Meneruskan kempen Shop Malaysia Online dan Go-eCommerce Onboarding dengan sasaran lebih 300 ribu peniaga mikro seperti peniaga bazar, pasar tani, pasar malam dan warung serta pengusaha kraf tangan untuk beralih ke perniagaan dalam talian dan menggunakan sistem e-tunai;

Kedua: Menambah peruntukan sebanyak 100 juta ringgit di bawah SME Digitalisation Grant bagi membolehkan usahawan PKS mendapat geran padanan sehingga 5 ribu ringgit untuk pembelian sistem atau langganan platform digital;

Ketiga: Menggalakkan penyertaan PKS mikro menceburi platform e-dagang melalui program Pemerkasaan PendigitalanUsahawan Kecil yang diterajui SKMM. Sehubungan itu, kerjasama strategik antara penyedia platform digital, syarikat telekomunikasi serta Pusat Internet Komuniti akan diperkasakan untuk membantu usahawan luar bandar terlibat dalam ekonomi digital; dan

Keempat: Memperkasa usahawan tani khususnya di luar bandar untuk menggunakan teknologi terkini di bawah Program Digitalisasi dan Transformasi Sektor Pertanian. Program ini yang akan dilaksanakan melalui kerjasama MDEC dan Pertubuhan Peladang Kawasan akan mengenal pasti petani yang berpotensi untuk beralih ke platform teknologi baharu.

43. Saya juga mendengar keluhan golongan karyawan, artis, pemuzik, pelakon, penggiat teater, penulis dan krew produksi yang turut terkesan ekoran syarat PKP yang tidak membenarkan mereka terlibat dalam aktiviti seni dan persembahan ketika ini.

44. Maka, bagi membantu lebih 8 ribu penggiat seni dan terus menyokong industri seni dan kreatif tempatan, Kerajaan akan memperuntukkan 100 juta ringgit dalam bentuk kemudahan pembiayaan dan sokongan bantuan kewangan. Peruntukan ini antaranya meliputi insentif penghasilan karya dan kandungan digital, peluang kerjaya, program peningkatan kemahiran, caruman perlindungan di bawah PERKESO serta perolehan produk bagi tujuan produksi di televisyen, radio dan penciptaan lagu.

45. Di samping itu, Kerajaan telah menerima banyak permintaan supaya bantuan kewangan yang diberikan kepada pusat asuhan anak-anak dan tadika pada tahun lepas dapat diperkenalkan semula. Sehubungan itu, Kerajaan akan memberikan Bantuan Khas Taska yang berjumlah 3 ribu ringgit kepada lebih 4,400 pengusaha taska seliaan Kementerian Pembangunan Wanita, Keluarga dan Masyarakat serta lebih 8 ribu pengusaha tadika swasta seliaan Kementerian Pendidikan.

46. Diharapkan dengan pemberian bantuan ini, ia dapatlah digunakan antaranya untuk keperluan sanitasi dan pembelian peralatan nyahkuman bagi memastikan kebersihan dan keselamatan anak-anak yang ditempatkan di pusat asuhan dan tadika.

47. Kerajaan juga mendengar suara pengusaha kantin di sekolah yang masih ditutup dan menyebabkan mereka hilang mata pencarian. Kerajaan bersetuju bantuan kewangan sebanyak 1 ribu ringgit diberikan kepada semua pengusaha kantin berdaftar.

48. Selanjutnya, Kerajaan sedar bahawa pengusaha industri sukan dan operator arena sukan seperti gym, bowling, futsal dan sebagainya turut terkesan dan mereka hanya boleh beroperasi semula seawal fasa ketiga PPN nanti. Sehubungan itu, Kerajaan bersetuju untuk memberikan bantuan one-off sebanyak 3 ribu ringgit kepada mereka.

49. Bagi membantu golongan kurang upaya yang telah kehilangan pekerjaaan atau ketiadaan kerja, dan bukan penerima bantuan Elaun Pekerja Cacat sedia ada, Kerajaan bersetuju untuk memberikan bantuan kewangan 500 ringgit seorang untuk tempoh tiga bulan. Untuk itu, 30 juta ringgit diperuntukkan bagi memanfaatkan seramai 20 ribu orang OKU.

50. Kerajaan juga akan melaksanakan Program Jaringan Inisiatif Umum atau JITU bagi tujuan menyediakan bantuan asas modal perniagaan dan membimbing golongan OKU dan gelandangan dalam perniagaan. Sejumlah 20 juta ringgit diperuntukkan untuk tujuan ini dan dijangka dapat memberi manfaat kepada lebih 40 ribu individu.

Saudara dan Saudari,

51. Saya juga ingin memaklumkan di sini, Kerajaan akan memudah cara prosedur Perolehan Kerajaan seperti berikut:

Pertama: Membenarkan perubahan harga atau variation of price (VOP) bagi projek kerja berikutan peningkatan ketara kos bahan binaan sehingga 31 Disember 2021;

Kedua: Membantu kontraktor G1 hingga G4 tempatan melaksanakan projek kerja berskala kecil secara undian dan sebut harga, dengan penggunaan jadual kadar kerja kejuruteraan awam dan bangunan yang baharu serta jadual kadar kerja elektrik; dan

Ketiga: Membenarkan lanjutan masa atau extension of contract(EOT) projek kerja atau lanjutan tempoh kontrak bagi kontrak bekalan dan perkhidmatan yang terjejas ekoran pelaksanaan PKP tertakluk kepada klausa kontrak.

52. Seterusnya kepada 9 ribu usahawan MARA yang turut terjejas akibat Covid-19, Kerajaan bersetuju untuk membenarkan mereka membuat permohonan penangguhan bayaran balik pembiayaan perniagaan MARA untuk tempoh tiga bulan atau penjadualan semula bayaran balik pembiayaan dengan memanjangkan tempoh pembiayaan sehingga 36 bulan.

53. MARA juga akan melanjutkan pemberian diskaun 30 peratus ke atas sewaan premis perniagaan MARA bagi tempoh lima bulan lagi iaitu sehingga Disember 2021. Lebih 5,700 penyewa dijangka memperoleh manfaat daripada inisiatif ini. Saya menyarankan agar lebih banyak badan berkanun, syarikat GLC dan PBT turut memberi kemudahan pengecualian dan menawarkan diskaun sewa, lesen atau menangguhkan bayaran komitmen bulanan.

54. Seperti yang telah diumumkan sebelum ini, pemilik-pemilik bangunan dan ruang perniagaan yang menawarkan pengurangan sewa sekurang-kurangnya 30 peratus kepada peniaga dalam tempoh sehingga 31 Disember 2021 layak mendapat potongan khas cukai.

Saudara – saudari yang dikasihi,

55. Sebagai langkah berterusan untuk membantu sektor PKS kekal relevan dan berdaya saing, Syarikat Jaminan Pembiayaan Perniagaan Berhad atau SJPP telahpun meningkatkan had siling pembiayaan skim jaminan kerajaan di bawah SJPP sebanyak 10 bilion ringgit bagi tahun 2021 kepada 36.5 bilion ringgit. Sehingga 24 Jun 2021, SJPP telah memberikan jaminan bagi pembiayaan bernilai 33.4 bilion ringgit kepada lebih 45 ribu buah syarikat.

56. Bagi terus menyokong sektor PKS mendapat kemudahan pembiayaan dan bangkit semula dalam fasa pemulihan, Kerajaan akan meningkatkan lagi had siling jaminan di bawah SJPP sebanyak 20 bilion ringgit menjadikan jumlah keseluruhan sebanyak 56.5 bilion ringgit.

57. Selain itu, Bank Negara Malaysia (BNM) juga komited dalam menyediakan akses bantuan kewangan kepada usahawan PKS. Sehingga kini, masih terdapat 6.6 bilion ringgit baki sedia ada daripada keseluruhan 25.1 bilion ringgit yang telah disediakan oleh BNM untuk manfaat pemohon baharu. Melalui pakej PEMULIH hari ini, BNM bersetuju untuk menambah dua bilion ringgit lagi menjadikan baki dana ini berjumlah 8.6 bilion ringgit. Diharapkan dana ini dapatlah memenuhi pelbagai keperluan PKS dan usahawan mikro dalam meredakan kekangan aliran tunai perniagaan mereka.

58. Bagi terus menyokong perniagaan mikro, program pembiayaan mikrokredit akan diteruskan dengan tambahan dana sehingga 1.1 bilion ringgit. Pembiayaan mudah ini akan disediakan oleh AgroBank dan Bank Simpanan Nasional masing-masing berjumlah 500 juta ringgit, dan TEKUN sebanyak 100 juta ringgit. Ini bermakna, termasuk peruntukan sedia ada untuk 2021 sebanyak 3 bilion ringgit dana mikrokredit masih tersedia untuk usahawan mikro.

59. Institusi koperasi juga disokong dalam tempoh yang sukar ini melalui peruntukan 20 juta ringgit bagi program Pembiayaan Intervensi Pemulihan Ekonomi Koperasi. Program ini membolehkan usahawan menjalankan aktiviti ekonomi secara berkumpulan melalui koperasi, termasuk memasarkan produk melalui platform dalam talian serta menggalakkan pembelian barangan di kedai koperasi.

60. Di samping itu, sektor pelancongan merupakan antara segmen yang sangat terjejas dalam tempoh pandemik Covid-19 ini. Sebagai pendorong atau kick-start, apabila negara beralih ke fasa ketiga PPN kelak, Kerajaan akan menyediakan bantuan one-off sebanyak 3 ribu ringgit kepada lebih 5,300 agensi pelancongan berdaftar.

61. Kerajaan juga telah bersetuju untuk menangguhkan pembayaran ansuran cukai pendapatan bulanan kepada syarikatdan mengecualikan cukai pelancongan dan cukai perkhidmatan kepada pengendali hotel sehingga akhir tahun ini. Seterusnya, apabila negara beralih ke fasa keempat PPN, Kerajaan akan mempertimbang peruntukan sewajarnya untuk memulih dan mempergiatkan semula aktiviti pelancongan. Pelaksanaan i-Citra and Moratorium Bayaran Balik Pinjaman Bank

Saudara dan saudari rakyat Malaysia yang dikasihi,

62. Kerajaan inilah yang mula-mula sekali mencadangkan pelaksanaan program i-Lestari, i-Sinar dan moratorium automatik untuk membantu rakyat dalam mendepani cabaran semasa pandemik Covid-19. Kita telah menjadi antara negara terawal di dunia yang memperkenalkan inisiatif seumpama ini. Alhamdulillah, ia memberi kesan positif dan amat membantu aliran tunai rakyat sehingga kini.

63. Maka dengan itu, bagi meringankan beban kewangan ahli KWSP yang terjejas akibat PKP, KWSP akan memperkenalkan kemudahan pengeluaran baharu iaitu i-Citra. Menerusi i-Citra, seramai 12.6 juta ahli KWSP boleh membuat pengeluaran sehingga 5 ribu ringgit dengan kadar bayaran tetap 1 ribu ringgit sebulan untuk tempoh lima bulan, tertakluk kepada jumlah simpanan KWSP ahli. Pelaksanaan i-Citra dijangka dapat menyalurkan 30 bilion ringgit kepada rakyat untuk menampung keperluan harian. Ahli boleh mula memohon kemudahan pengeluaran KWSP di portal dalam talian i-Citra di icitra.kwsp.gov.my mulai 15 Julai 2021, dengan pembayaran pertama dijangka akan dikreditkan dalam akaun ahli pada bulan Ogos 2021.

64. Hakikatnya ini merupakan keputusan sukar kerana Kerajaan sedar, ini adalah simpanan hari tua rakyat, dan penyelesaian i-Citra mengambil jalan tengah antara keperluan mendesak hari ini, dan pulangan yang wajar bagi ahli-ahli KWSP yang tidak memerlukan pengeluaran.

65. Selanjutnya, saya ingin mengumumkan beberapa inisiatif berkaitan penangguhan bayaran balik pinjaman yang boleh dimanfaatkan oleh semua dalam tempoh yang sukar ini.

66. Bagi membantu para peminjam pendidikan, sukacita saya umumkan bahawa beberapa agensi Kerajaan bersetuju untuk melaksanakan penangguhan bayaran balik pinjaman pelajaran antaranya:

Pertama: memberikan moratorium bersasar selama tiga bulan kepada peminjam-peminjam PTPTN;

Kedua: menangguhkan bayaran balik Pinjaman Pelajaran Persekutuan di bawah JPA dan bayaran tuntutan ganti rugi penerima Biasiswa Persekutuan sehingga enam bulan;

Ketiga: menangguhkan bayaran balik Pinjaman Pelajaran MARA untuk tempoh tiga bulan atau penjadualan semula bayaran balik pinjaman dengan ansuran bulanan serendah 100 ringgit selama 12 bulan; dan

Keempat: menangguhkan bayaran balik pinjaman Perbadanan Tabung Pembangunan Kemahiran (PTPK) selama tiga bulan.Nilai keseluruhan inisiatif ini dianggarkan berjumlah 400 juta ringgit dan akan memanfaatkan seramai 1.6 juta rakyat.

67. Selanjutnya, pemegang polisi insurans dan takaful yang terjejas juga boleh memohon penangguhan pembayaran premium insurans dan sumbangan takaful (secara opt-in) yang akan dilanjutkan sehingga 31 Disember 2021. Inisiatif ini merangkumi pemegang polisi dan sijil insurans hayat dan takaful keluarga. Lebih 1 juta rakyat dijangka memperoleh manfaat daripada pelanjutan ini. Jumlah keseluruhan nilai premium dan sumbangan yang ditangguhkan dianggarkan sebanyak 2.6 bilion ringgit.

68. Akhir sekali, tentunya berhubung pelaksanaan moratorium bayaran balik pinjaman bank. Semasa pengumuman pakej bantuan PEMERKASA Tambahan, Kerajaan dengan kerjasama Bank Negara Malaysia dan pihak bank telah melaksanakan inisiatif bayaran balik pinjaman secara bersasar. Setakat ini, lebih daripada 250 ribu peminjam yang layak telah mendapat kelulusan secara automatik. Mereka hanya perlu memilih sama ada untuk mendapatkan moratorium selama 3 bulan atau pengurangan bayaran ansuran sebanyak 50 peratus selama 6 bulan.

69. Kerajaan faham keresahan rakyat pada masa ini. Ramai yang terjejas dan ini bukanlah melibatkan golongan B40 sahaja. Saya banyak mendengar dan membaca rintihan yang sama daripada golongan M40 dan T20 yang turut mengalami peningkatan tanggungan kerana mereka juga membantu ahli keluarga atau saudara mara yang terjejas akibat Covid-19.

70. Oleh itu, sukacita saya umumkan, dengan kerjasama pihak bank, moratorium enam bulan akan diberikan kepada semua peminjam individu, sama ada dari golongan B40, M40 atau T20, dan usahawan mikro. Tiada lagi syarat seperti pengurangan pendapatan, tiada semakan sama ada anda telah hilang pekerjaan dan tiada lagi dokumentasi yang perlu dikemukakan untuk permohonan. Anda Cuma perlu memohon dan kelulusan akan diberikan secara automatik. Kemudahan ini juga ditawarkan kepada pengusaha PKS yang terjejas tertakluk kepada semakan dan kelulusan pihak bank. Permohonan akan dibuka pada 7 Julai 2021. Peminjam hanya perlu memohon dan menandatangani perjanjian pindaan syarat-syarat pinjaman yang berkaitan.

71. Saya berharap inisiatif moratorium ini dapat sedikit sebanyak membantu peminjam individu dan PKS dalam menguruskan aliran tunai mereka semasa tempoh yang mencabar ini. Walau bagaimanapun, saya juga ingin berpesan gunalah tawaran ini dengan sebaiknya dan jika tidak mendesak, janganlah membuat tambahan komitmen kewangan lain.

FOKUS KETIGA: MENINGKATKAN VAKSINASI

Saudara-saudari yang dikasihi,

72. Fokus ketiga kerajaan ini mempercepatkan program vaksinasi. Statistik sehingga 26 Jun 2021 menunjukkan, sejumlah 7 juta dos telah berjaya dibekalkan kepada rakyat iaitu merangkumi 5 juta orang. Sebanyak 15.5 peratus telah menerima dos pertama dan hampir 2 juta orang atau 6 peratus telah lengkap menerima dua dos suntikan vaksin.

73. Alhamdulillah, kita juga telah berjaya mengekalkan kadar pemberian vaksin secara purata melebihi 200 ribu sehari dalam tempoh 7 hari lalu. Selain itu, seramai 16.3 juta orang telah berdaftar untuk mendapatkan bekalan vaksin setakat ini.

74. Melihat kepada pencapaian ini, Kerajaan optimis bahawa segala usaha yang dirancang berada di landasan yang tepat. Sehubungan itu, bagi meningkatkan kapasiti dan mempercepat pemberian vaksin kepada rakyat, Program Imunisasi Covid-19 Kebangsaan atau PICK akan terus diperkasa.

75. Justeru, sukacita saya umumkan beberapa inisiatif tambahan yang akan dilaksanakan seperti berikut:

76. Pertama: Bagi mempercepat jadual pelaksanaan PICK, sejumlah 400 juta ringgit diperuntukkan untuk menambah bekalan vaksin negara. Ini bermakna, jumlah bekalan vaksin yang ditempah Kerajaan adalah cukup untuk menampung 130 peratus populasi rakyat berbanding 120 peratus sebelum ini.

77. Penambahan bekalan vaksin ini antara lainnya adalah sebagai stok penimbal tambahan serta bertujuan memulakan proses vaksinasi bagi 6.4 juta remaja berumur 12 hingga 18 tahun. Anak-anak yang bakal menduduki SPM tahun ini akan diutamakan.

78. Saya juga ingin tegaskan, Kerajaan sedang memantau rapat dan membuat kawalan ketat berikutan penularan varian Delta Plus. Ia telah menyebabkan beberapa buah negara kembali mencatatkan peningkatan jangkitan dan terpaksa melaksanakan semula perintah kawalan pergerakan.

79. Kedua: Sehingga hari ini, Kerajaan telah membuka sebanyak 341 Pusat Pemberian Vaksin (PPV) di seluruh negara yang terdiri daripada 320 PPV Awam, 13 PPV Mega dan lapan (8) PPV IPT. Bagi meningkatkan kadar pemberian vaksin harian, Kerajaan bersetuju untuk membuka 29 Pusat Pemberian Vaksin (PPV) baharu, menaik taraf PPV sedia ada, melaksana PPV secara pandu lalu, PPV Bergerak dan program Outreach Home-toHome dengan peruntukan keseluruhan berjumlah 200 juta ringgit.

80. Sebagai contoh, saya telah mengunjungi program MyMedic @ Wilayah Mobile Vaccination di PPR Sri Johor, Kuala Lumpur yang menumpukan warga emas dan gelandangan serta penggunaan beberapa unit bas bergerak ke kawasan luar bandar yang melibatkan program imunisasi Orang Asli dan beberapa PPV pandu-lalu di IPTA. Baru-baru ini, saya juga berkesempatan mengunjungi PPV OKU-pandu lalu OKU Sentral di Ara Damansara, yang pertama seumpanya di dalam negara.

81. Ketiga: Beberapa hari yang lalu, saya telah umumkan kenaikan bayaran sagu hati daripada 50 ringgit kepada 100 ringgit sehari bagi sukarelawan kesihatan yang bertugas melebihi 12 jam sehari bermula Jun 2021. Selain itu, bayaran sagu hati ini turut diperluas kepada mereka yang bertugas di lapangan selain PPV seperti di pusat kuarantin. Saya juga telah meminta agar PPV beroperasi tujuh hari seminggu bagi mempercepat pemberian vaksin kepada rakyat.

82. Sebagai tambahan, sukacita daya umumkan, Kerajaan bersetuju untuk menyelaras kadar pembayaran elaun khas kepada 14 ribu barisan hadapan kesihatan yang terlibat dalam PICK daripada 200 ringgit kepada 600 ratus ringgit selama enam bulan bermula Julai 2021. Kedua-dua inisiatif ini melibatkan peruntukan tambahan sebanyak 200 juta ringgit. Peruntukan ini merupakan pengiktirafan berterusan kepada jasa dan sumbangan barisan hadapan kesihatan kita yang masih terus berjuang demi bangsa negara yang tercinta.

83. Keempat: MITI telah menyelaras Program Imunisasi Industri Covid-19 Kerjasama Awam-Swasta atau PIKAS sebagai galakan kepada syarikat dan industri untuk menggunakan premis mereka sebagai PPV dan menjalankan program imunisasi kepada pekerja. Kerajaan akan menyediakan bekalan vaksin, manakala pihak syarikat atau kilang akan memudahcara urusan logistik yang berkaitan. Kerjasama ini penting untuk membolehkan kita mempertingkatkan kadar vaksinasi dengan segera supaya penularan berterusan di tempat-tempat kerja dapat diputuskan dan dikawal dengan lebih baik.

84. Sehubungan itu, bagi menggalakkan pelaksanaan PIKAS dan mengurangkan tanggungan syarikat, sejumlah 150 juta ringgit akan disediakan. Di bawah inisiatif ini, antara lainnya:

 Kerajaan bersetuju majikan yang berdaftar di bawah Perbadanan Sumber Manusia Berhad (atau HRD Corp), boleh menggunakan baki levi semasa sehingga 10 peratus bagi kos pengurusan dan pembelian vaksin COVID-
19;

 Kerajaan juga bersetuju untuk memberi potongan cukai ke atas perbelanjaan merangkumi kos peralatan dan perkhidmatan penyediaan PPV oleh majikan. Selain itu, potongan cukai ke atas sumbangan Covid-19 melalui projek komuniti atau amal juga diperluaskan meliputi sumbangan kepada PPV; dan

 Kerajaan bersedia mempertimbangkan kebenaran kepada syarikat untuk beroperasi pada kapasiti penuh sekiranya semua pekerja telah lengkap dua dos vaksin.

85. Kelima: Bagi memastikan golongan rentan tidak terkecuali daripada mendapatkan suntikan vaksin, beberapa program di peringkat komuniti juga akan disegerakan. Antaranya, pendaftaran untuk vaksinasi serta pemberian subsidi sehingga 30 ringgit atas kos tambang teksi dan e-hailing untuk golongan OKU dan warga emas bagi memudahkan pergerakan mendapatkan vaksin pada hari temu janji mereka.

86. Nilai keseluruhan bagi fokus ketiga ini berjumlah 1 bilion ringgit.

PENUTUP

Saudara dan saudari yang saya kasihi sekalian,

87. Saya amat memahami keresahan yang dirasai oleh saudara dan saudari ketika ini. Saya dan rakan-rakan dalam Jemaah Menteri sentiasa memikirkan keluh-kesah dan kesusahan yang dialami oleh anda semua dan mencari jalan untuk mengatasinya.

88. Kerajaan tetap terus bergerak, berjuang dan berusaha keras setiap masa, sekalipun dalam keterbatasan, untuk memastikan negara kekal berada pada landasan pemulihan yang tepat dan nasib anda semua terus terbela. Biarpun diuji setiap segi, Kerajaan berikrar akan terus cekal memberikan khidmat terbaik buat anda semua.

89. Saya ingin tegaskan, Kerajaan sentiasa mendengar dan menerima pandangan semua pihak dengan hati terbuka, memperbaiki sistem penyampaian kerajaan, berusaha dan berikhtiar mencari jalan keluar darikemelut pandemik ini. Percayalah, kerajaan akan terus membantu sedaya mampu supaya rakyat dan negara kita terus dilindungi.

90. Program vaksinasi akan menjadi kunci utama kejayaan kita melawan Covid-19. Bagi mereka yang belum mendaftar untuk mendapatkan vaksin, segeralah menunaikan kewajipan anda untuk kebaikan kita bersama. Berilah kerjasama penuh dan juga sedikit masa bagi pelaksanaan Program Imunisasi Covid-19 Kebangsaan, supaya Pelan Pemulihan ini berjaya dilaksanakan.

Lindung diri, lindung semua.

91. Ya Allah, Ya Rahman, Ya Rahim. Kepada-Mu jualah kami memohon pertolongan dan Engkau lah sebaik-baik pelindung. Wabillahitaufik walhidayah wassalamualaikum warahmatullahi wabarakatuh.


Pihak berkuasa batal ubat tradisional mengandungi racun berjadual

Pihak Berkuasa Kawalan Dadah (PBKD) membatalkan pendaftaran produk tradisional, PS 21 Capsule setelah mengesannya mengandungi racun berjadual Simvastatin.

Ketua Pengarah Kesihatan, Tan Sri Dr Noor Hisham Abdullah berkata pembatalan pendaftaran itu dibuat pada mesyuarat PBKD ke-358 selepas mengesan racun berjadual yang tidak dibenarkan dalam formulasi produk kesihatan.

Beliau berkata, Simvastatin adalah sejenis ubat yang digunakan untuk mengurangkan paras kolestrol dalam darah dan pengambilan tanpa pengawasan ahli profesional boleh menyebabkan kesan sampingan seperti gangguan pencernaan, rasa lemah, sakit kepala, gangguan pada fungsi normal hati, otot terasa sakit apabila disentuh atau lemah otot.

“Penjual dan pengedar produk ini perlu menghentikan penjualan dan pengedarannya dengan serta-merta. Penjualan dan pengedaran produk adalah melanggar Akta Jualan Dadah 1952 dan Peraturan-Peraturan Kawalan Dadah dan Kosmetik 1984,” katanya dalam kenyataan hari ini.

Beliau berkata mana-mana individu yang melakukan kesalahan mengikut peraturan berkenaan boleh dikenakan hukuman denda tidak melebihi RM25,000 atau penjara tidak melebihi 3 tahun atau kedua-duanya untuk kesalahan pertama dan denda tidak melebihi RM50,000 atau penjara tidak melebihi 5 tahun atau kedua-duanya untuk kesalahan-kesalahan berikutnya.

“Syarikat yang melakukan kesalahan boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya,” katanya.

Sehubungan itu, Dr Noor Hisham menasihatkan orang awam yang sedang menggunakan produk itu untuk segera berhenti dan mendapatkan nasihat ahli profesional kesihatan jika mengalami sebarang ketidakselesaan atau kesan.


Lebih 5,000 kenderaan lebihi had laju pada hari pertama Ops HRA

Sebanyak 5,021 daripada 750,903 kenderaan yang melewati kamera Sistem Keselamatan Kesedaran Automatik (AWAS) di lebuh raya semalam didapati melanggar had laju dibenarkan.

Jabatan Pengangkutan Jalan (JPJ) dalam kenyataan malam ini memaklumkan daripada sejumlah 236,671 kenderaan yang melewati kamera AWAS di lampu isyarat pula, 966 didapati melanggar lampu merah.

Menurut kenyataan itu, sebanyak 29 kamera AWAS dipasang bagi memantau kesalahan memandu melebihi had laju dan 16 untuk memantau kesalahan melanggar lampu isyarat merah beroperasi sepenuhnya sejak semalam, lapor Bernama.

Kenyataan itu menyebut pada hari pertama Ops Hari Raya Aidilfitri (HRA) 2022 semalam, kesalahan memandu melebihi had laju dan melanggar isyarat lampu merah adalah yang tertinggi dilakukan pengguna jalan raya.

Menurut kenyataan itu, pelaku kedua-dua kesalahan akan dikenakan tindakan mahkamah dan tidak boleh dikompaun mengikut Seksyen 79 Akta 333 (JPJ).

“Sekiranya disabitkan kesalahan, boleh dikenakan denda sehingga RM2,000. Pengguna jalan raya dinasihatkan untuk mematuhi peraturan yang ditetapkan bagi menjamin keselamatan seterusnya menurunkan kadar kemalangan dan kematian di jalan raya,” katanya.


Rosmah tarik balik tuntutan gelang berlian, Najib kekal tuntut 7 jam

Tuntutan seutas gelang berlian emas putih bernilai AS$220,500 yang sebelum ini dibuat Datin Seri Rosmah Mansor ditarik balik, menurut peguam mewakili isteri bekas Perdana Menteri Datuk Seri Najib Razak itu.

Hanya Rosmah menarik balik tuntutan, sementara suami tercintanya, Najib masih meneruskan tuntutan tujuh jam tangan masing-masing disimpan di bilik kebal Bank Negara Malaysia (BNM).

Memetik laporan BH, keputusan menarik balik tuntutan itu disahkan peguam kedua-dua pasangan itu, Azamuddin Abd Aziz serta Syazwani Mohd Zawawi di hadapan Hakim Mahkamah Tinggi, Datuk Muhammad Jamil Hussin, hari ini.

Peguam syarikat barang kemas, Global Royalty Trading SAL dari Lubnan iaitu Datuk David Gurupatham yang turut menuntut gelang berlian berkenaan berkata, penarikan tuntutan oleh Rosmah akan menjimatkan kos dan masa mahkamah.

Gelang emas dan jam tangan itu antara barang disita polis dari premis milik Obyu Holdings Sdn Bhd di Pavilion Residences pada Mei 2018, yang didakwa berkaitan skandal 1Malaysia Development Berhad (1MDB).

Pada 25 Mei lalu, media melaporkan Rosmah dan Global Royalty menuntut gelang berlian itu, manakala Najib menuntut tujuh jam tangan masing-masing disimpan di bilik kebal BNM.

Pada 25 Julai 2020, Najib dan Rosmah memeriksa 306 beg tangan, 401 jam tangan, 16 aksesori jam tangan dan 234 cermin mata yang turut disita dari premis sama.

Pada 2019, pihak pendakwaan memfailkan permohonan pelucuthakan terhadap Obyu Holdings bagi menyita pelbagai barang termasuk 11,991 barang kemas, 401 jam tangan, 16 jam tangan aksesori, 234 pasang cermin mata dan 306 beg tangan serta wang tunai dalam pelbagai denominasi berjumlah RM114,164,393.44.

Sementara itu, Syazwani berkata, pihaknya menghantar surat representasi kepada pihak pendakwaan pada 26 Mei lalu dan masih belum menerima maklum balas.

“Ia berhubung jam tangan itu dan kita memohon mahkamah rekodkan perkara berkenaan,” katanya.

Susulan itu, Timbalan Pendakwa Raya, Faten Hadni Khairuddin mengesahkan sudah menerima dan sedang mengkaji surat itu, selain akan memaklumkan kepada mahkamah jika mempunyai perkembangan terkini.

“Kami juga memohon untuk meminda notis usul berkaitan pelucuthakan harta iaitu 2,436 barang kemas, tujuh jam tangan dan 29 beg tangan yang disita di Pavilion Residences pada 17 Mei 2018.

“Pihak pendakwaan percaya pindaan notis usul tidak memprejudiskan mana-mana pihak dan dibuat sejajar dengan keperluan undang-undang,” katanya.

Hakim membenarkan permohonan itu dan menetapkan 26 serta 27 September ini bagi pendengaran pelucuthakan harta berkenaan.


Penduduk Asia Pasifik lebih cepat menua

Kadar penuaan penduduk Asia Pasifik lebih tinggi berbanding rantau lain dan kira-kira 630 juta orang berumur 60 tahun ke atas, mewakili 60 peratus warga emas dunia.

Dalam satu kenyataan, Suruhanjaya Ekonomi dan Sosial Pertubuhan Bangsa-Bangsa Bersatu untuk Asia dan Pasifik (ESCAP) memaklumkan menjelang 2050, jumlah itu diunjurkan meningkat kepada 1.3 bilion.

“Majoriti mereka yang lebih tua adalah wanita; merangkumi 61 peratus dan berumur 80 tahun ke atas,” menurut ESCAP.

Warga emas di rantau ini juga berdepan dengan ketidakadilan dan terkesan dengan pelbagai isu yang timbul termasuk ketidaktentuan geopolitik, pandemik Covid-19, perubahan iklim dan transformasi digital.

Setiausaha Eksekutif ESCAP, Armida Salsiah Alisjahbana berkata langkah konkrit perlu diambil untuk menyediakan persekitaran yang selamat dan terjamin kepada warga emas serta dapat menyumbang kepada masyarakat.

“Kita mesti melihat dalam ruang lingkup yang lebih luas dengan mengiktiraf mereka sebagai agen pembangunan,” katanya.

Sementara itu, Pengarah Eksekutif Yayasan Emong Lansia, Indonesia, Eva Sabdono berkata cabaran pada abad ke-21 memerlukan semua lapisan masyarakat bekerjasama menghapuskan ageisme.

“Walaupun beberapa kemajuan telah dicapai melalui Pelan Tindakan Antarabangsa Madrid mengenai Penuaan (MIPAA), warga emas terus dilihat sebagai penerima kebajikan dan beban kepada masyarakat, bukan tergolong dalam kategori yang cergas, berpengetahuan, dan berpengalaman yang menyumbang secara signifikan kepada ekonomi, masyarakat dan keluarga,” katanya.

Sementara itu, pegawai kerajaan, wakil masyarakat sivil dan organisasi antarabangsa hari ini menggesa momentum baharu dan tindakan pantas dilaksanakan untuk memajukan MIPAA menerusi semakan dan penilaian serantau yang diadakan pada ulang tahun ke-20nya oleh ESCAP.

Dilaksanakan pada 2002, MIPAA menyediakan rangka kerja komprehensif bagi melengkapkan Agenda 2030 untuk Pembangunan Mampan dan Dekad Penuaan Sihat PBB. – Bernama


3,744 kes baharu hari ini

Sebanyak 3,744 jangkitan baharu Covid-19 dilaporkan di seluruh negara dalam tempoh 24 jam melonjak daripada hari sebelumnya.

Ketua Pengarah Kesihatan Tan Sri Dr Noor Hisham Abdullah berkata, sebanyak 17 lagi kematian direkod membabitkan warga negara menjadikan jumlah keseluruhan kematian 1,591 orang.

Beliau berkata, 329 pesakit sedang dirawat di ICU dengan 185 kes memerlukan bantuan pernafasan.

Selangor terus mencatatkan kes tertinggi dengan 1,548 diikuti Kelantan (480 kes), Sarawak (419 kes), dan Kuala Lumpur (313 kes).


PKP seluruh Selangor selepas kes tidak turun: Adham

Seluruh negeri Selangor akan dilaksanakan Perintah Kawalan Pergerakan (PKP) selepas kes jangkitan Covid-19 di negeri itu tidak menunjukkan sebarang penurunan, kata Datuk Seri Dr. Adham Baba.

Menteri Kesihatan itu berkata Selangor mencatatkan aliran peningkatan kes setiap hari dan kemungkinan PKP akan terpaksa dilaksanakan bagi membendung penularan virus merbahaya tersebut daripada bertambah buruk.

“Masa kini Selangor dilihat sebagai negeri yang mempunyai aliran peningkatan jangkitan dan kes tidak turun, berkemungkinan PKP dilaksanakan seluruh negeri ini manakala Sarawak belum diputuskan setakat ini. Pulau Pinang dan Johor pula menjadi dua negeri menunggu untuk pelaksanaan sama.

“Bagaimanapun, saya minta semua bertenang dan jangan panik. Status PKP hanya diputuskan Majlis Keselamatan Negara (MKN) bagi menyekat penularan jangkitan Covid-19. MKN bersidang setiap hari bagi membuat pernilaian apa yang perlu dilakukan,” katanya dipetik Utusan Malaysia.

Jelas Adham lagi, pelaksanaan PKP ini bukan meliputi seluruh negara dan hanya akan melibatkan kawasan-kawasan tertentu yang dikenalpasti menjadi pencetus kepada wabak tersebut.

“Ini bukan PKP seluruh negara atau PKP 3.0 tetapi bergantung kepada kawasan-kawasan tertentu.

“Kita akan kenal pasti kawasan-kawasan yang menjadi pencetus kepada wabak. Kita akan menggunakan kaedah Hotspots Identification for Dynamic Engagement (HIDE) dan juga menilai kadar jangkitan tinggi di kawasan-kawasan tertentu,” katanya lagi.

Menurut Adham, meskipun PKP akan dilaksanakan, aktiviti ekonomi dalam sektor penting dan perlu masih dibenarkan menjalankan operasi mereka seperti biasa.

Kemungkinan empat lagi negeri bakal menyusuli Kedah dan Kelantan menguatkuasakan PKP, antara negeri tersebut adalah Selangor, Sarawak, Pulau Pinang dan Johor.

Kes jangkitan Covid-19 dalam negara semakin meningkat setiap hari, malah satu varian baharu yang merbahaya dengan mutasi berganda dari India B.1617. juga sudah dikesan berada dalam negara baru-baru ini.


Dua warga asing miliki pasport Malaysia ditahan di Bangkok

Seorang lelaki Myanmar dan isterinya warga Thailand ditahan di Bangkok pada Khamis, kerana disyaki terlibat dengan sindiket pemerdagangan orang di kem transit dan kubur besar yang dijumpai di Wang Kelian pada 2015.

Penolong ketua polis Thailand, Leftenan Jeneral Surachate Hakparn berkata lelaki berusia 55 tahun itu dan isterinya, memiliki pasport Malaysia telah melarikan diri dari Thailand ke Kuala Lumpur (pada 2015) dan menukar identiti mereka agar sukar dikesan pihak polis, menurut laporan Bernama.

“Suami isteri itu mengaku telah menukar nama. Bagaimanapun, mereka mengaku tidak bersalah terhadap pertuduhan, termasuk pemerdagangan Rohingya (pada 2015),” katanya pada sidang media di sini.

Surachate berkata waran tangkap telah dikeluarkan kepada pasangan itu berhubung kes pemerdagangan orang dan pengubahan wang haram pada tahun sama.

“Pasangan itu terlibat dalam kes pemerdagangan Rohingya dari Rakhine di Myanmar dan transit di Thailand sebelum memasuki Malaysia.

“Mereka juga melakukan pengubahan wang haram melalui operasi syarikat bas persiaran mereka,” katanya.

Surachate mengucapkan terima kasih kepada polis Malaysia atas kerjasama yang diberikan dalam membantu menahan pasangan itu.

“Sehingga kini, polis Thailand telah mengeluarkan waran tangkap kepada 153 individu, termasuk pegawai tentera Thailand dan pegawai tempatan yang didakwa terlibat dalam kes itu.

“Kami telah menahan 124 setakat ini,” katanya.

Pada Mei 2015, pihak polis menjumpai 139 kubur di 28 kem sementara yang dikendalikan oleh sindiket pemerdagangan manusia di hutan berhampiran sempadan Thailand-Malaysia di Wang Kelian.

Kubur serupa juga turut dijumpai di Thailand.

Mangsa dipercayai berasal dari Myanmar dan Bangladesh untuk mencari pekerjaan.

Pada 2019, satu suruhanjaya siasatan diraja ditubuhkan untuk meneliti bukti yang dikaitkan dengan kem tarnsit dan kubur besar itu.

Seramai 48 saksi telah dipanggil untuk memberi keterangan.


TH tiada kaitan dengan kartel, visa furada, kata Menteri agama

Lembaga Tabung Haji (TH) tiada kaitan langsung dengan isu kartel atau visa furada, kata Menteri di Jabatan Perdana Menteri (Hal Ehwal Agama) Senator Datuk Idris Ahmad.

Beliau berkata adalah tidak wajar agensi itu dipersalah kerana TH sentiasa mematuhi undang-undang yang ditetapkan dan menjaga nama baik Malaysia malah sentiasa mengutamakan kebajikan jemaah haji.

Menurut Bernama, Idris berkata bagi membuktikan TH tidak melakukan sebarang kesalahan, pihaknya sedia disiasat oleh Suruhanjaya Pencegahan Rasuah Malaysia (SPRM) pada bila-bila masa.

“Apabila musim haji tiba, akan ada pihak tidak bertanggungjawap yang cuba mengambil kesempatan. Kita tidak mahu apabila berlaku perkara begini, beban itu ditanggung oleh TH. Pengurusan lesen haji di bawah Pengelola Jemaah Haji (PJH) juga perlukan syarat ketat.

“TH akan selidik semua syarikat yang nak masuk PJH. Jadi tak timbul soal kartel, kita bersedia jika SPRM masuk siasat. Kita buka pejabat 25 jam untuk tengok isu kartel ini,” katanya kepada pemberita di Makkah, hari ini.

Beliau berkata TH sentiasa memantau perkembangan syarikat berdaftar di bawah PJH bagi memastikan mereka layak serta mempunyai reputasi dan kewangan yang baik.

Idris juga berkata beliau tidak mahu saban tahun perkara sama berlaku seperti insiden yang menimpa 380 bakal jemaah haji baru-baru ini sedangkan orang ramai telah diperingat tentang risiko haji furada.

“Tak sepatutnya kejadian sebegini berlaku sedangkan negara lain memuji negara kita, jemaah juga memuji perkhidmatan yang diberi oleh TH. Janganlah ada yang memfitnah dan mereka-reka cerita. Mungkin ada sedikit kelemahan TH (dalam operasi) tetapi janganlah cuba meletakkan beban pada TH,” katanya.

Beliau berkata selepas kembali ke tanah air, pihaknya akan mengadakan pertemuan dengan Kementerian Pelancongan, Kesenian dan Kebudayan bagi membincangkan isu haji furada, umrah serta strategi melaksanakan pengawasan lebih ketat.

Beliau turut menasihati orang ramai yang berhasrat melaksanakan ibadah haji dan umrah supaya berhati-hati termasuk pemilihan syarikat pelancongan kerana pakej haji swasta bukanlah sesuatu yang murah.

“Pastikan ejen yang dipilih mempunyai sejarah atau rekod prestasi yang baik dan boleh dipercayai. Kalau perlu pergi melawat pejabat dan tengok sendiri operasi mereka. Jangan hanya tumpu kepada harga yang menarik dan berurusan melalui telefon sahaja walaupun yang mengesyorkan itu kawan baik kita.

“Begitu juga dengan badal haji. Kita perlu faham bahawa syarat untuk rakyat Arab Saudi sendiri tunai haji adalah ketat dan mereka perlu ambil pakej yang harganya paling rendah RM12,000. Jadi kalau ada tawaran badal haji yang terlalu rendah, jangan gopoh, periksa dahulu siapa yang akan melaksanakan badal haji ini,” katanya.

Berdasarkan rekod, mana-mana syarikat pelancongan boleh memohon untuk menjadi PJH berlesen dan akan dipilih secara tahunan setelah memenuhi syarat yang ditetapkan antaranya berpengalaman mengendalikan umrah tiga tahun berturut-turut serta memiliki rekod Bank Negara melalui Pusat Sistem Maklumat Rujukan Kredit (CCRIS).


Dr Mahathir dibenar keluar IJN

Bekas Perdana Menteri Tun Dr Mahathir Mohamad dibenarkan pulang pada jam 11.30 pagi tadi setelah menjalani rawatan di Institut Jantung Negara (IJN) sejak 16 Disember lalu.

Dalam satu kenyataan IJN berkata, Ahli Parlimen Langkawi itu sebelum ini menjalani beberapa pemeriksaan kesihatan dan hari ini telah dibenarkan keluarkan sepertimana perancangan awal.

Tun Dr Mahathir dan isteri, Tun Dr Siti Hasmah Mohamad Ali mengucapkan terima kasih kepada semua yang mendoakan beliau sepanjang minggu lalu sejak dimasukkan ke IJN, kata kenyataan itu.

Pada 16 Disember, Dr Mahathir dimasukkan ke IJN untuk pemeriksaan kesihatan menyeluruh dan pemantauan lanjut.


Harga alat ganti kenderaan naik antara 25 dan 60 peratus: Laporan

Konflik bersenjata yang berterusan di Eropah dan perang perdagangan antara China dan Amerika Syarikat (AS) telah memacu harga alat ganti kenderaan di Malaysia, menurut peniaga automotif tempatan.

Presiden Persatuan Peniaga Aksesori Automotif Malaysia Lim Bee Choo berkata harga minyak enjin dan tayar juga meningkat, lapor The Star hari ini.

“Terdapat kekurangan alat ganti, terutama bagi kereta buatan Eropah. Ini menyebabkan harga meningkat kira-kira 25 peratus,” katanya dipetik sebagai berkata.

Lim menyatakan bahawa Russia telah menggantung bekalan tenaganya ke Eropah sebagai tindak balas kepada sekatan Kesatuan Eropah (EU), menyebabkan krisis kuasa di benua itu yang bermakna kilang tidak dapat beroperasi.

Menurutnya dasar sifar Covid-19 China, di mana sekatan ketat dikenakan di tempat yang mempunyai wabak, juga telah mengganggu bekalan alat ganti untuk kenderaan Jepun dan Korea Selatan.

“Banyak komponen untuk kereta buatan Jepun dan Korea Selatan dibuat di China. Jadi dasar sifar Covid ini menjejaskan bekalan,” katanya lagi.

Presiden Persatuan Usahawan Maju Automotif Malaysia Mohd Karim A Rahman menyatakan bahawa kenaikan harga alat ganti boleh mencapai 60 peratus, bergantung kepada apa yang perlu diganti.

Beliau berkata, bagi tayar, minyak enjin dan pelincir, harga secara amnya antara 10 dan 15 peratus.

“Harga minyak pelincir biasanya naik hanya dua peratus hingga tiga peratus setiap dua hingga tiga tahun, tetapi tahun ini harganya naik dua kali ganda,” katanya.

Disebabkan kenaikan harga yang besar, Mohd Karim berkata mekanik akan menyemak dengan pelanggan mereka dan mendapatkan pengesahan untuk meneruskannya sebelum membuat pesanan, yang sekali gus akan melambatkan penggantian.

“Biasanya, ia akan mengambil masa kira-kira seminggu untuk kami menempah alat ganti daripada pembekal kami.

“Tetapi pada masa ini, ia akan mengambil masa sebulan untuk alat ganti itu sampai,” katanya kepada akhbar itu, sambil menambah bahawa harga akhirnya akan ditanggung oleh pelanggan sendiri .

Mohd Karim turut menasihati pemilik kenderaan supaya berhati-hati dengan membeli alat ganti secara dalam talian yang mungkin lebih murah berikutan kualitinya yang meragukan.


Jika UMNO jadi kerajaan solo isu RFID tidak akan timbullah

Jika UMNO dan Berisan Nasional (BN) menjadi kerajaan tanpa berkongsi dengan parti-parti lain, masalah penggunaan sistem Identifikasi Frekuensi Radio (RFID) untuk membayar tol lebuh raya, tidak akan berlaku.

Mungkin itu yang ingin diberitahu oleh Presiden UMNO Datuk Seri Ahmad Zahid Hamidi tatkala membidas kegagalan Kementerian Kerjaraya dalam memastikan penggunaan sistem RFID sekarang ini berjalan lancar.

Oleh itu, Menteri Kanan Kerja Raya Datuk Seri Fadillah Yusof yang juga Ahli Parlimen dari Gabungan Parti Sarawak (GPS) wajar memberi perhatian kepada teguran Zahid ini, kerana GPS bukan lagi bersama Barisan Nasional (BN).

Malah, kakitangan jabatan kerajaan yang lain juga perlu mengelak daripada ditegur oleh Zahid – yang kini berdepan pelbagai tuduhan jenayah termasuk rasuah – kerana BN dan UMNO akan kembali menerajui negara secara solo tidak lama lagi.

Zahid berkata pengumuman kerajaan bahawa orang ramai kini diberi pilihan sama ada mahu menggunakan sistem RFID atau tidak, menunjukkan pengumuman Kementerian Kerjaraya bahawa sistem itu akan digunakan secara menyeluruh di semua Plaza Tol Plus, telah terbatal.

“Mengapa kelemahan itu masih berlaku sedangkan semua sedia maklum tempoh percubaan RFID telah pun bermula sejak 3 September 2018?

“Kelemahan itu sebenarnya sangat ketara kerana ramai pengguna pernah melihat kenderaan menggunakan RFID berdepan masalah berkenaan.

“Persoalannya apakah permasalahan itu tidak dapat dikenal pasti sepanjang tempoh percubaan dan diperbaiki sebelum dilaksanakan secara meluas?,” soal Zahid dalam kenyataan hari ini.

Zahid yang kini berdepan puluhan tuduhan jenayah, termasuk rasuah di dua Mahkamah Tinggi – Kuala Lumpur dan Shah Alam – juga berkata masalah penggunaan RFID itu tidak akan timbul jika ia berfungsi seperti diharapkan dan tidak menyebabkan kesesakan yang teruk.

“Seperti sering diwar-warkan teknologi RFID sepatutnya memudahkan dan memberi lebih keselesaan kepada orang ramai, namun hasilnya berbeza,” sindir Zahid.

“Malah berisiko menjejaskan produktiviti tenaga kerja apabila ramai warga kerja akan terkandas dalam kesesakan lalu lintas saban hari,” katanya lagi.

Bekas Timbalan Perdana Menteri kerajaan Barisan Nasional selama 33 bulan itu sebelum Pilihan Raya Umum 2018 itu juga menganggap teknologi RFID kecundang kerana gagal ‘mengesan’ atau ‘membaca’ pelekat yang ditampal pada kenderaan pengguna.

Keadaan itu katanya menyebabkan banyak kenderaan terpaksa mengundur sebelum memasuki semula lorong RFID untuk membolehkan palang plaza tol dibuka.

“Jika benar pemilik kenderaan yang tersilap memasang pelekat, maka penyaluran maklumat kepada pengguna lebuh raya tidak sempurna.

“Perkara seperti ini perlu dielakkan daripada berulang kerana rakyat tidak sepatutnya menjadi subjek “try and error” dan keuntungan jualan pelekat,” kata Zahid.

Isnin depan, Mahkamah Tinggi akan membuat keputusan bersabit kes perbicaraan dana Yayasan Akalbudi yang dihadapi Zahid. Keputusan itu bakal menentukan masa depannya yang terpalit 47 pertuduhan melibatkan rasuah, pecah amanah dan pengubahan wang haram puluhan juta ringgit dana Yayasan Akalbudi.

Nasib Zahid akan ditentukan sama ada diperintah membela diri atau dibebaskan daripada semua pertuduhan tersebut, ia selepas 99 orang saksi pendakwaan memberi keterangan sejak 18 November 2019.

Hakim Datuk Collin Lawrence Sequerah akan mengumumkan keputusan tersebut selepas mendengar dan meneliti pembentangan hujah kedua-dua pihak pendakwaan dan pembelaan yang berlangsung selama 24 hari bermula 6 September 2021. Berita berkaitan


PRK Pulai, Simpang Jeram 9 September ini

Suruhanjaya Pilihan Raya (SPR) menetapkan tarikh Pilihan Raya Kecil Parlimen Pulai dan Undangan Negeri (DUN) Simpang Jeram, Johor, 9 September ini (Sabtu).

Pengerusi SPR, Tan Sri Abdul Ghani Salleh memaklumkan perkara itu sejurus selesai mengadakan mesyuarat khas, hari ini.

“Bagi maksud PRK Parlimen Pulai dan DUN Simpang Jeram, SPR menetapkan tarikh penting seperti berikut, hari penamaan calon 26 Ogos, Sabtu, hari undi awal 5 September, Selasa dan hari mengundi 9 September, Sabtu.

“Tempoh berkempen ditetapkan 14 hari bermula selepas pengisytiharan calon-calon bertanding pada 26 Ogos,” katanya.

Menurut Abdul Ghani, kos keseluruhan bagi dua pilihan raya kali ini dianggarkan sebanyak RM6 juta dengan PRK Pulai sebanyak RM4.5 juta manakala bagi DUN Sumpang Jeram RM1.5 juta.

Katanya, urusan semua permohonan kategori undi pos luar negara dan dalam negara akan dibuka bermula hari ini (3 Ogos) dan tarikh turut sehingga 12 Ogos bagi kategori 1A dan 1B (petugas, polis, tentera dan media serta warganegara yang berada di luar negara) dan 15 Ogos bagi kategoi 1C (agensi/organisasi).

Pusat penamaan calon dan pusat penjumlahan rasmi undi bagi Parlimen Pulai ditempatkan di Dewan Jubli Intan Sultan Ibrahim, Johor Bahru manakala bagi tujuan sama untuk DUN Simpang Jeram di Dewan Jubli Intan Sultan Ibrahim, Muar.

PRK ini diadakan berikutan kekosongan luar jangka kerusi Parlimen P161 Pulai dan DUN N13 Simpang Jeram berikutan kematian penyandangnya Datuk Seri Salahuddin Ayub pada 23 Julai lepas.

Salahuddin, 61 yang juga Menteri Perdagangan Dalam Negeri dan Kos Sara Hidup meninggal dunia di Hospital Sultanah Bahiyah di Alor Setar, Kedah pada pukul 9.23 malam setelah ditidurkan selepas menjalani pembedahan akibat pendarahan otak.

Salahuddin dikebumikan di Tanah Perkuburan Jalan Sulong, Serkat, Pontian, Johor pada 24 Julai.


Sampul berisi kepada pengikut TikTok berniat untuk sedekah, kata Akmal

Dakwaan menyogok pelajar semasa program bersama pada Rabu lalu dinafikan Dr Muhamad Akmal Saleh dengan menyifatkan ia hanya berniat sedekah sahaja.

Ketua Pemuda UMNO itu terdahulu terpalit dengan dakwaan menyogok semasa menyertai program bersama pelajar Tingkatan Enam di Hulu Terengganu baru-baru ini, bagaimanapun Akmal berkata wang dalam sampul tertera gambar dan namanya hanya hadiah kepada peserta program yang mengakui mengikut akaun TikTok miliknya.

“Saya buka TikTok, saya tengok ada empat orang follow (ikuti) saya, jadi saya bagi empat yang terawal follow saya tu dengan niat sedekah kepada mereka.

“Bila nak bagi (duit) takkanlah nak hulur macam tu je. Mestilah ada sampul dan kebetulan ketika itu hanya sampul itu sahaja saya ada dan sampul itu jugalah yang saya guna untuk bagi sumbangan kepada semua orang,” katanya dipetik laporan Sinar Harian.

Akmal sebelum itu mengadakan pertemuan bersama pelajar pada Majlis Penutup Program Motivasi Gabungan Pelajar Melayu Semenanjung (GPMS) Negeri Terengganu dan Icon Talk di Kuala Berang, Hulu Terengganu.

Beliau berkata, apa yang dilakukan itu tidak mempunyai sebarang niat untuk meraih undi apatah lagi program yang dijalankan itu adalah program anjuran pertubuhan bukan kerajaan (NGO) yang dihadiri pelajar.

Bagaimanapun katanya, apa yang berlaku itu akan dijadikan sebagai iktibar kerana menyebabkan ia ditularkan di media sosial.

“Kalau rasuah tu yang ada ‘sumpah’ semua. Itu rasuah, sumpah kena undi parti A atau parti B.

“Kali ini saya bagi tanpa ada sebarang niat. Dia nak undi siapa terserah, yang penting kita bagi kerana ikhlas dan tak ada isu pun. Isu ni sebab orang ‘sebelah sana’ ketandusan isu nak ‘attack’ kita (BN). Tapi tak mengapa, saya ambil itu sebagai (pengajaran) positif, mungkin juga ada silap saya,” katanya.

Rabu lalu tular di media sosial dakwaan mengatakan Ahli Dewan Undangan Negeri (ADUN) Merlimau itu telah mengagihkan wang kepada peserta program bagi tujuan meraih sokongan dan undi kepada BN pada pilihan raya negeri (PRN) 12 Ogos depan.